## Zakon o slatkovodnom ribarstvu

### NN 106/2001 (30.11.2001.), Zakon o slatkovodnom ribarstvu

# HRVATSKI SABOR

1740

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O SLATKOVODNOM RIBARSTVU

Proglašavam Zakon o slatkovodnom ribarstvu, koji je donio Hrvatski sabor
na sjednici 21. studenoga 2001.

Broj: 01-081-01-3659/2
Zagreb, 26. studenoga 2001.

Predsjednik
Republike Hrvatske
**Stjepan Mesić**, v. r.

## ZAKON

### O SLATKOVODNOM RIBARSTVU

I. OPĆE ODREDBE

Članak 1.

(1) Slatkovodno ribarstvo u smislu ovoga Zakona jest gospodarenje ribama
slatkih (kopnenih) voda, a obuhvaća ribolov, poribljavanje, akvakulturu,
zaštitu riba i ekologiju kopnenih voda.

(2) Ribe u slatkim vodama koriste se na održiv način koji pridonosi
očuvanju biološke raznolikosti ekoloških sustava.

(3) Ribe u slatkim vodama dijelovi su prirode od interesa za Republiku
Hrvatsku i imaju njezinu osobitu zaštitu koja se provodi sukladno odredbama
ovoga Zakona.

(4) Ribe se u ribolovnim vodama mogu loviti i/ili uzgajati pod uvjetima
utvrđenim ovim Zakonom i propisima donesenim na temelju njega.

Članak 2.

U smislu ovoga Zakona pojedini pojmovi imaju sljedeće značenje:

1. *akvakultura* je gospodarska djelatnost uzgoja riba i drugih
vodenih organizama u smislu reprodukcije i hranidbe u ribnjacima, kavezima,
ogradama ili lagunama,

2. *dozvola za
rekreacijsko-športski ribolov* jest ovlast na temelju koje ribiči mogu
obavljati rekreacijsko-športski ribolov,

3. *godišnji plan* jest
akt potrebit za provedbu gospodarske osnove tijekom kalendarske godine,

4. *gospodarska osnova*
jest stručna studija o načinu gospodarenja ribolovnim područjem ili ribolovnom
zonom, a odnosi se na obavljanje rekreacijsko-športskog i gospodarskog
ribolova,

5. *gospodarski ribolov*
jest lov riba radi stjecanja dohotka,

6. *ihtiomasa* je ukupna
količina ribe na određenom ribolovnom području u određenom trenutku,

7. *lovostaj* je vrijeme
u kojem se pojedine vrste riba, osim riba iz akvakulture, ne smiju loviti niti
stavljati u promet,

8. *mamac* je sve ono
čime se mami i lovi riba,

9. *matica* je spolno
dozrela riba, bez obzira na spol,

10. *ministar* je
ministar ministarstva nadležnog za slatkovodno ribarstvo,

11. *Ministarstvo* je
ministarstvo nadležno za slatkovodno ribarstvo,

12. *monitoring* je
sustavno praćenje stanja ribljeg fonda i drugoga živog svijeta,

13. *nedorasle ribe*
jesu svi razvojni oblici riba koji još nisu dostigli spolnu zrelost,

14. *oprema* je sredstvo
koje namjenom omogućuje uporabu ribolovnog alata,

15. *ovlaštenik povlastice za akvakulturu* jest fizička ili pravna
osoba koja je dobila povlasticu za gospodarsku djelatnost akvakulture,

16. *ovlaštenik povlastice za ribolov* jest fizička ili pravna
osoba koja je dobila povlasticu za gospodarski ribolov,

17. *ovlaštenik ribolovnog prava* jest fizička ili pravna osoba
koja je na temelju provedenoga javnog natječaja stekla ribolovno pravo na
određenom ribolovnom području ili u određenoj ribo­lov­noj zoni,

18. *poribljavanje* je plansko unašanje riba u ribolovne vode na
temelju gospodarske osnove i godišnjeg plana,

19. *povlastica* je ovlaštenje na temelju kojeg fizičke ili pravne
osobe smiju obavljati gospodarsku djelatnost ribolova ili akvakulture,

20. *rekreacijsko-športski ribolov* jest lov riba udicom radi
rekreacije ili športa,

21. *revizija gospodarske osnove* jest usklađenje gospodarske
osnove sukladno novonastalim uvjetima na nekom ribolovnom području za koje
vrijedi gospodarska osnova,

22. *ribar* je osoba koja lovi ribu radi stjecanja dohotka,

23. *ribič* je osoba koja lovi ribu uz uporabu dopuštenih
ribolovnih alata, opreme i mamaca radi rekreacije i športa,

24. *ribnjak* je objekt na poljoprivrednom ili drugom zemljištu
koji se koristi za akvakulturu, a može biti toplovodni ili hladnovodni,

25. *ribočuvar* je službena osoba ovlaštenika ribolovnog prava koja
je stručno osposobljena za obavljanje nadzora u rekreacijsko-športskom
ribolovu,

26. *ribolov* je lov riba uz uporabu ribolovnih alata i opreme, a
može biti gospodarski ribolov ili rekreacijsko-športski ribolov,

27. *ribolovna zona* jest dio ribolovnog područja na kojem se
ostvaruje ribolovno pravo radi ribolova, akvakulture ili zaštite riba,

28. *ribolovne vode* jesu slatke vode na kojima se obavlja ribolov,

29. *ribolovne udruge i njihovi savezi* jesu udruge građana
osnovane radi rekreacijsko-športskog ribolova, natjecanja, odgoja i obrazovanja
rekreacijsko-športskih ribolovaca,

30. *ribolovni alat*
jest sredstvo kojim se obavlja ribolov,

31. *ribolovno pravo*
jest temeljni akt kojim se ovlaštenicima omogućava obavljanje
rekreacijsko-športskog ribolova na odre­đe­nom ribolovnom području ili u
određenoj ribolovnoj zoni, u kojemu su propisane sve mjere za provođenje
zaštite riba na tom ribolovnom području ili u toj ribolovnoj zoni,

32. *ribolovno područje*
jest područje određenog vodotoka sa svim njegovim pritocima i plavnim
područjima, odnosno područ­je stajaćih voda koje predstavlja biološku,
hidrografsku i gospodarsku cjelinu i ima uvjete za ribolov, akvakulturu i
zaštitu riba, stručno sustavno praćenje i primjenu mjera od važnosti za
razvitak slatkovodnog ribarstva,

33. *ribolovna zona* je
dio ribolovnog područja,

34. *slatke vode (kopnene
vode)* jesu sve tekuće vode s njihovim plavnim područjima i svi drugi oblici
stajaćih voda,

35. *stavljati u promet*
znači prodavati ili zamjenjivati ribu,

36. *strane vrste riba
(alohtone)* jesu one vrste koje primarno ne obitavaju u određenoj ribolovnoj
vodi,

37. *ulov* su ulovljeni primjerci riba u rekreacijsko-športskom
ribolovu i gospodarskom ribolovu,

38. *zaštita* je skup mjera koje se poduzimaju radi očuvanja i
osiguranja uvjeta za dugoročno i održivo korištenje riba.

Ribolovne vode

Članak 3.

(1) Ribolovne vode jesu sve slatke vode, osim voda:

1. u posebno zaštićenim dijelovima prirode
proglašenim na temelju posebnog zakona,

2. u ribnjacima,

3. u
akumulacijama, jezerima i/ili tekućim vodama iz kojih se zahvaća voda za piće
za koje su na temelju posebnog zakona donesene odluke o zaštiti izvorišta,

4. u
akumulacijama, jezerima i/ili tekućim vodama koje su rezervirane za javnu
vodoopskrbu.

(2) Ribolovne vode
su stajaćice i tekućice.

(3) Stajaćice su
prirodna i umjetna jezera, bare i stari riječni rukavci koji nemaju vezu s
tekućom vodom, a tekućice su sve ostale ribolovne vode.

(4)
Rekreacijsko-športski ribolov na ribolovnim vodama može se obavljati pod
uvjetima određenim ovim Zakonom i propisima donesenim na temelju njega.

(5) Iznimno, na
umjetnim jezerima nastalim iskorištavanjem mineralnih sirovina koja su upisana
u upisnik ribolovnih područja i zona ministar može rješenjem dopustiti
obavljanje ribolova protivno odredbama ovoga Zakona i propisa donesenih na
temelju njega, a kojima se reguliraju lovostaj za ribe, najmanja veličina riba
i količina ulova riba.

(6) Rješenje iz stavka 5.
ovog članka za neku stajaćicu na temelju zahtjeva ovlaštenika ribolovnog prava
donosi ministar uz suglasnost tijela državne uprave nadležnog za zašitu okoliša
i prostornog uređenja.

Članak 4.

(1) Ribolovne vode dijele se na ribolovna područja.

(2) Ribolovna područja dijele se na ribolovne zone.

(3) Granice ribolovnih područja i ribolovnih zona utvrđuje ministar, uz
prethodno pribavljeno mišljenje tijela državne uprave nadležnog za vode, kao i
tijela državne uprave nadležnog za zaštitu okoliša i prostornog uređenja i
tijela državne uprave nadležnog za obrt, malo i srednje poduzetništvo.

(4) Granice ribolovnih voda u
vodotocima koji utječu u more utvrdit će ministar, uz prethodno pribavljeno
mišljenje tijela državne uprave nadležnog za vode, kao i tijela državne uprave
nadležnog za zaštitu okoliša i prostornog uređenja.

(5) Granice ribolovnih
područja i ribolovnih zona iz stavka 3. ovoga članka kojima se proteže državna
granica, ministar utvrđuje uz prethodno pribavljeno mišljenje Ministarstva
unutarnjih poslova.

(6) Ministar može, radi
zaštite interesa i sigurnosti Republike Hrvatske, privremeno zabraniti
obavljanje gospodarskog i rekreacijsko-športskog ribolova na ribolovnim
područjima i u ribolovnim zonama kojima se proteže državna granica, kao i u
neposrednoj blizini objekata (mostovi, luke, pristaništa, riječni granični
prijelazi i dr.).

Članak 5.

(1) Pojedine ribolovne vode ili njihovi dijelovi mogu se proglasiti
zaštićenim prirodnim mrijestilištima ako je to potrebno zbog bioloških razloga
ili ako je mriješćenje riba u tim vodama od osobite gospodarske važnosti.

(2) U zaštićenim prirodnim mrijestilištima zabranjen je ribolov.

(3) Zaštićena prirodna mrijestilišta utvrđuje ministar uz suglasnost
ministra nadležnog za zaštitu okoliša i prostornog uređenja kao i tijela
državne uprave nadležnog za vode.

Upisnik ribolovnih područja i zona

Članak 6.

(1) O površini ribolovnih
područja i ribolovnih zona, o granicama ribolovnih područja i ribolovnih zona,
o količini i vrstama riba te o ovlaštenicima ribolovnog prava na ribolovnim
područjima i u ribolovnim zonama vodi se Upisnik ribolovnih područja i
ribolovnih zona.

(2) Upisnik iz stavka 1.
ovoga članka vodi Ministarstvo.

(3) Ovlaštenici ribolovnih
prava dužni su dostaviti podatke za vođenje Upisnika iz stavka 1. ovoga članka
Ministarstvu do kraja ožujka tekuće godine za prethodnu godinu.

(4) Oblik, sadržaj i način
vođenja Upisnika iz stavka 1. ovoga članka propisuje ministar.

Članak 7.

(1) Poslove u području
slatkovodnog ribarstva obavljaju ustanove koje su registrirane za stručna i
znanstvena istraživanja iz područja slatkovodnog ribarstva i/ili ekologije
kopnenih voda (u daljnjem tekstu: ustanove).

(2) Ustanove iz stavka 1.
ovoga članka obavljaju osobito sljedeće poslove:

1. izrađuju gospodarske
osnove,

2. izrađuju revizije
gospodarskih osnova,

3. izrađuju stručne studije i
procjene stanja ribljeg fonda te predlažu mjere za zaštitu riba i unapređivanje
ribolova (monitoring),

4. raščlanjuju podatke o
akvakulturi te predlažu mjere za unapređivanje akvakulture,

5. obavljaju kemijska
istraživanja vode u ribnjacima i ribo­lov­nim vodama,

6. obavljaju istraživanja na
području primarne organske produkcije (bakterio-planktona, fitoplanktona i
vodenog bilja) za potrebe ribarstva,

7. obavljaju istraživanja na
području sekundarne organske produkcije (zooplanktona i faune dna) za potrebe
ribarstva,

8. obavljaju istraživanja
utjecaja unošenja ribljih vrsta u ribolovne vode (introdukcija i
reintrodukcija) ,

9. obavljaju istraživanja
uzgoja autohtonih i alohtonih vrsta riba.

(3) Radi praćenja stanja u
slatkovodnom ribarstvu ustanove iz stavka 1. ovoga članka dužne su o obavljanju
poslova iz svoje djelatnosti najmanje jednom godišnje izvješćivati
Ministarstvo.

Članak 8.

(1) Ribolov se dijeli na
gospodarski ribolov i rekreacijsko-
-športski ribolov.

(2) Gospodarski ribolov smije
se obavljati samo na području rijeke Dunav od državne granice s Republikom
Mađarskom do državne granice sa SRJ i na području rijeke Save od državne
granice s Republikom BiH do državne granice sa SRJ.

(3) Granice područja iz stavka 2. ovoga članka utvrdit će naredbom
ministar.

(4) Broj povlastica za gospodarski ribolov, količinu ribolovnih alata i
opreme po povlastici, te količinu i vrstu ulova po povlastici, utvrdit će
naredbom ministar, na temelju mišljenja ustanova iz članka 7. ovoga Zakona.

(5) Količina dozvoljenog ulova iz područja iz stavka 2. ovoga članka
smije iznositi do 50 % količine dopuštenog ulova određenog gospodarskom
osnovom.

(6) Za obavljanje ribolova plaća se naknada.

II. GOSPODARSKI RIBOLOV

Članak 9.

(1) Gospodarski ribolov mogu obavljati fizičke i pravne osobe
registrirane za obavljanje gospodarskog ribolova.

(2) Fizičke i pravne osobe
smiju započeti obavljati djelatnost gospodarskog ribolova:

1. ako imaju povlasticu za
gospodarski ribolov,

2. ako je fizička osoba ili
fizička osoba u pravnoj osobi stručno osposobljena za gospodarski ribolov ili
ima djelatnike stručno osposobljene za gospodarski ribolov,

3. ako ribolovni alati i
oprema za gospodarski ribolov upisani u povlastici imaju konstrukcijsko-tehnička
obilježja sukladna odredbama ovoga Zakona i propisa donesenih na temelju njega.

Članak 10.

(1) Povlasticu za gospodarski
ribolov na temelju zahtjeva rješenjem daje Ministarstvo.

(2) Povlastica za gospodarski
ribolov, kao i zahtjev za izdavanje povlastice mora sadržavati:

1. tvrtku obrtnika ili tvrtku
pravne osobe kojima se daje povlastica za gospodarski ribolov,

2. naznaku dijela ribolovnog
područja i/ili ribolovne zone u kojoj će obavljati gospodarski ribolov,

3. vrstu i broj ribolovnih
alata i opreme kojima će obavljati gospodarski ribolov,

4. ime ili registarsku oznaku
plovila kojim će obavljati gospodarski ribolov.

(3) Obrazac i postupak
davanja povlastice za gospodarski ribolov pravilnikom propisuje ministar.

(4) Povlastica za gospodarski
ribolov daje se na temelju javnog natječaja.

(5) Odluku o raspisivanju
javnog natječaja za davanje povlastica za gospodarski ribolov donosi ministar.

(6) Uvjete natječaja za
davanje povlastica za gospodarski ribolov propisuje ministar.

(7) Postupak javnog natječaja
za davanje povlastica za gospodarski ribolov provodi Povjerenstvo za povlastice
koje imenuje ministar.

(8) Povjerenstvo iz stavka 7.
ovoga članka daje ministru prijedlog za davanje povlastica iz stavka 4. ovoga
članka.

(9) Protiv rješenja kojim se
povlastica daje ili uskraćuje nije dopuštena žalba ali može se pokrenuti
upravni spor. Pokretanje upravnog spora zadržava izvršenje rješenja.

(10) Prednost na javnom
natječaju za davanje povlastica za gospodarski ribolov imaju hrvatski
branitelji i invalidi Domovinskog rata.

(11) Obavijest o davanju povlastice za gospodarski ribolov obvezatno se
dostavlja ovlašteniku ribolovnog prava za ribolovno područje ili zonu
obuhvaćenu povlasticom za gospodarski ribolov.

Članak 11.

(1) Povlastica za gospodarski ribolov nije prenosiva.

(2) Povlastica za gospodarski ribolov oduzet će se rješenjem
Ministarstva:

1. ako se utvrdi da fizička ili pravna osoba kojoj je dana povlastica za
gospodarski ribolov nema propisane alate ili opremu za ribolov,

2. ako se utvrdi da fizička ili pravna osoba kojoj je dana povlastica za
gospodarski ribolov sama nije stručno osposobljena za gospodarski ribolov ili
ako nema zaposlene djelatnike stručno osposobljene za gospodarski ribolov,

3. ako se utvrdi da je strana fizička ili pravna osoba osnivač domaće
pravne osobe kojoj je dana povlastica za gospodarski ribolov,

4. ako se utvrdi da je strana fizička ili pravna osoba u cijelosti ili
dijelom vlasnik domaće pravne osobe kojoj je dana povlastica za gospodarski
ribolov,

5. ako se utvrdi da ovlaštenik povlastice za obavljanje gospodarskog
ribolova ne plaća naknadu za obavljanje gospodarskog ribolova.

(3) Protiv rješenja o oduzimanju povlastice iz stavka 2. ovoga članka
nije dopuštena žalba, ali može se pokrenuti upravni spor. Pokretanje upravnog
spora zadržava izvršenje rješenja.

(4) Povlastica za gospodarski ribolov prestaje vrijediti prestankom
postojanja pravne osobe ili smrću fizičke osobe.

(5) Rješenje o oduzimanju povlastice za gospodarski ribolov iz stavka 1.
ovoga članka obvezatno se dostavlja Državnom inspektoratu.

Članak 12.

(1) Ministarstvo vodi Upisnik o danim povlasticama za gospodarski
ribolov.

(2) Oblik, sadržaj i način vođenja Upisnika o danim povlasticama za
gospodarski ribolov propisuje ministar.

Članak 13.

(1) Ovlaštenici povlastice za gospodarski ribolov smiju obav­ljati
ribolov:

– samo na onom dijelu
ribolovnog područja i/ili ribolovne zone koji je upisan u povlastici za
gospodarski ribolov,

– samo onim ribolovnim
alatima i opremom koji su upisani u povlastici za gospodarski ribolov,

– sukladno propisima iz
članka 8. stavka 3. i 4. ovoga Zakona.

(2) Ovlaštenik povlastice ili
osoba koja za njega obavlja gospodarski ribolov mora kod sebe imati povlasticu
kad obavlja gospodarski ribolov.

(3) Ovlaštenik povlastice
obvezatan je plaćati naknadu za obavljanje gospodarskog ribolova.

(4) Naknada iz stavka 3. ovoga članka prihod je državnog proračuna.

Članak 14.

Uvjete obavljanja gospodarskog ribolova, namjenu, vrstu i količinu
ribolovnih alata i opreme koji se smiju rabiti u gospodarskom ribolovu
propisuje ministar.

Ribarski ispit

Članak 15.

(1) Osoba koja neposredno
obavlja gospodarski ribolov mora biti stručno osposobljena za obavljanje
gospodarskog ribolova.

(2) Stručna osposobljenost za
obavljanje gospodarskog ribolova dokazuje se uvjerenjem o položenom ribarskom
ispitu.

(3) Uvjerenje o položenom
ribarskom ispitu daje Ministarstvo osobi koja je položila ribarski ispit prema
Programu za polaganje ribarskog ispita.

(4) Ribarske ispite provodi
Povjerenstvo za ribarske ispite koje imenuje ministar.

(5) Iznimno od odredbe stavka
3. ovoga članka, uvjerenje o položenom ribarskom ispitu, bez obveze polaganja
ribarskog ispita, dat će se osobi koja je na temelju ranijih propisa položila
ribarski ispit ili koja je položila kolegij ribarstva na VI. ili VII. stupnju
obrazovanja.

(6) Način polaganja ribarskog
ispita, obrazac i način izdavanja uvjerenja o položenom ribarskom ispitu
propisuje ministar.

(7)
Ministar donosi Program za polaganje ribarskog ispita nakon prethodno
pribavljenog mišljenja ministra zaštite okoliša i prostornog uređenja, te
ministra za obrt, malo i srednje poduzet­ništvo.

(8) Ministarstvo vodi Upisnik
o izdanim uvjerenjima o položenom ribarskom ispitu.

(9) Oblik, sadržaj i način
vođenja Upisnika o izdanim uvje­re­njima o položenom ribarskom ispitu propisuje
ministar.

Članak 16.

(1) Troškove polaganja
ribarskog ispita snosi kandidat.

(2) Visinu iznosa troškova iz
stavka 1. ovoga članka utvr­đuje ministar.

(3) Članovi Povjerenstva za
ribarske ispite imaju pravo na naknadu za rad u Povjerenstvu.

(4) Naknadu iz stavka 3.
ovoga članka utvrđuje ministar.

III.
REKREACIJSKO-ŠPORTSKI RIBOLOV

Članak 17.

Ribu na ribolovnim vodama
smiju loviti ribiči:

– koji imaju položen ispit za
lov riba u rekreacijsko-šport­skom ribolovu (u daljnjem tekstu: ribički ispit),

– koji imaju dozvolu za lov
riba u rekreacijsko-športskom ribolovu (u daljnjem tekstu: dozvola).

Hrvatski
športskoribolovni savez

Članak 18.

Hrvatski športskoribolovni
savez (u daljnjem tekstu: Savez) u smislu ovoga Zakona obavlja poslove koji su
mu, kao javne ovlasti, povjerene ovim Zakonom, odnosno za koje je ovlašten.

Članak 19.

(1) Savez ima sljedeće javne
ovlasti:

1. izdaje uvjerenje o položenom
ribičkom ispitu osobama ko­je su položile ribički ispit te uvjerenje o položenom
ribočuvar­skom ispitu osobama koje su položile ribočuvarski ispit,

2. vodi Upisnik o izdanim
uvjerenjima o položenom ribič­kom ispitu, te upisnik o izdanim uvjerenjima o
položenom ribo­čuvar­skom ispitu,

3. izdaje uvjerenje o položenom ribičkom ispitu bez obveze polaganja
osobi koja je položila ribički ispit na temelju propisa koji su važili do
stupanja na snagu ovoga Zakona, ili je položila kolegij ribarstva na VI. ili
VII. stupnju obrazovanja, kao i uvjerenje o položenom ribočuvarskom ispitu bez
obveze polaganja osobi koja je položila ribočuvarski ispit na temelju propisa
koji su važili do stupanja na snagu ovoga Zakona,

4. vodi Upisnik o izdanim
uvjerenjima o položenom ribič­kom ispitu za osobe koje su položile ribički
ispit na temelju prethodnih propisa ili su položile kolegij ribarstva na VI.
ili VII. stupnju obrazovanja, kao i Upisnik o izdanim uvjerenjima o položenom
ribočuvarskom ispitu za osobe koje su položile ribo­čuvarski ispit na temelju
prethodnih propisa,

5. raspodjeljuje dozvole iz
članka 22. stavka 1. ovoga Zakona ovlaštenicima ribolovnog prava na određenom
ribolovnom području ili u određenoj ribolovnoj zoni,

6. izdaje odobrenja za sva
natjecanja u rekreacijsko-šport­skom ribolovu na temelju godišnjeg kalendara
natjecanja Saveza, osim za međunarodna natjecanja,

7. prikuplja podatke od
ovlaštenika ribolovnog prava o količini i sastavu ulova u
rekreacijsko-športskom ribolovu,

8. izdaje značku i
ribočuvarsku iskaznicu na zahtjev ovlaš­tenika ribolovnog prava uz naknadu.

(2) Savez organizira i
provodi polaganje ribičkih ispita prema Programu za polaganje ribičkog ispita,
te ribočuvarskih ispita prema Programu za polaganje ribočuvarskog ispita.

Ribički ispit

Članak 20.

(1) Program i način polaganja
ribičkog ispita, obrazac i način izdavanja uvjerenja o položenom ribičkom
ispitu propisuje ministar.

(2) Program za polaganje
ribičkog ispita donosi ministar uz prethodno pribavljenu suglasnost Saveza i
ministra nadležnog za zaštitu okoliša i prostornog uređenja.

(3) Provjeru znanja prema
Programu za polaganje ribičkog ispita obavlja Povjerenstvo za ribičke ispite
koje na prijedlog Saveza imenuje ministar.

(4) Oblik, sadržaj i način
vođenja Upisnika o izdanim uvje­re­njima o položenom ribičkom ispitu propisuje
ministar.

(5) Uvjerenje o položenom
ribičkom ispitu, bez obveze polaganja, izdat će se osobi koja je položila
ribički ispit na temelju popisa koji su važili do stupanja na snagu ovoga
Zakona ili je položila kolegij ribarstva na VI. ili VII. stupnju obrazovanja,
ili je položila ribočuvarski ispit.

Članak 21.

(1) Troškove Povjerenstva za
ribičke ispite snosi kandidat.

(2) Visinu iznosa troškova iz
stavka 1. ovoga članka utvrđuje ministar.

Dozvole

Članak 22.

(1) Dozvole izdaje
Ministarstvo ovlašteniku ribolovnog prava posredstvom Saveza.

(2) Ribiči za obavljanje
rekreacijsko-športskog ribolova na određenom ribolovnom području ili u
određenoj ribolovnoj zoni kupuju dozvole od ovlaštenika ribolovnog prava za to
ribolovno područje ili tu ribolovnu zonu.

(3) Ovlaštenik ribolovnog prava ne može dobiti dozvole za tekuću
kalendarsku godinu ako nema potvrđenu gospodarsku osnovu i potvrđen godišnji
plan.

(4) Ovlaštenik ribolovnog
prava smije prodavati dozvole:

1. samo za ribolovno područje
ili ribolovnu zonu za koju je dobio ribolovno pravo,

2. samo ribičima s položenim
ribičkim ispitom.

(5) Dozvola vrijedi samo na
ribolovnom području ili u ribolovnoj zoni za koju je ovlaštenik dobio ribolovno
pravo.

(6) Dozvola za ribiče članove
Udruge športskih ribolovaca invalida Domovinskog rata Republike Hrvatske (u
daljnjem tekstu: UŠRIDRRH) potvrđena od Ministarstva vrijedi na svim tekućicama
na području Republike Hrvatske.

Članak 23.

(1) Ribiči smiju loviti ribe
uz uporabu dopuštenih ribolovnih alata i/ili opreme i/ili mamaca.

(2) U ribolovu ribiči moraju
uvijek kod sebe imati dozvolu za ribolovno područje ili ribolovnu zonu na
kojima obavljaju ribolov.

(3) Ribe ulovljene u
rekreacijsko-športskom ribolovu ne smiju se stavljati u promet.

Članak 24.

Način, vrstu i količinu
ribolovnih alata, opreme i mamaca koju ribič smije rabiti u ribolovu utvrđuje
ministar.

Ribolovno pravo

Članak 25.

(1) Ribolovnim područjem ili
ribolovnom zonom, u kojoj se obavlja rekreacijsko-športski ribolov, gospodari
ovlaštenik ribolovnog prava.

(2) Ribolovno pravo stječe
fizička ili pravna osoba na temelju javnog natječaja kojeg provodi
Ministarstvo.

(3) Ribolovno pravo obuhvaća
gospodarenje sukladno ribolovno-gospodarskoj osnovi za unapređenje ribarstva za
ribolovno područje, odnosno za ribolovnu zonu za koju je dobiveno ribo­lov­no
pravo (u daljnjem tekstu: gospodarska osnova) i sukladno godišnjem planu za
gospodarenje za ribolovno područje, odnosno ribolovnu zonu za koju je dobiveno
ribolovno pravo (u tekstu koji slijedi: godišnji plan).

(4) Odluku o raspisivanju
javnog natječaja za dodjelu ribo­lov­nog prava donosi ministar.

(5) Uvjete natječaja za
dodjelu ribolovnog prava utvrđuje ministar.

(6) Sudionici u natječaju dužni
su priložiti i program gospodarenja ribolovnim područjem ili ribolovnom zonom.

(7) Za provođenje postupka
javnog natječaja za davanje ribolovnog prava, u ministarstvu se osniva
Povjerenstvo za pro­vo­đenje natječaja, koje ministru daje prijedlog odluke za
dodjelu ribolovnog prava.

(8) Povjerenstvo iz stavka 7.
ovoga članka osniva, i njihova predsjednika, članove i tajnika imenuje ministar
rješenjem koje se objavljuje u »Narodnim novinama«.

(9) U Povjerenstvo iz stavka
7. ovoga članka imenuje se i jedan predstavnik tijela državne uprave nadležnog
za zaštitu prirode i okoliša, te jedan predstavnik Saveza.

(10) Predsjedniku, članovima
i tajniku Povjerenstva za rad u Povjerenstvu pripada naknada koju odredi
ministar.

(11) O ribolovnom pravu rješenjem odlučuje ministar.

(12) S ovlaštenikom koji je dobio ribolovno pravo ministar sklapa ugovor
na 20 godina.

(13) Iznimno od odredbe članka 3. stavka 1. točke 3. i 4. ovoga Zakona,
ministar može, nakon prethodno pribavljene suglasnosti tijela državne uprave
nadležnog za vode, te uz uvjete utvrđene u stavcima 1. do 12. ovoga članka,
dati ribolovno pravo fizičkoj ili pravnoj osobi na vodama koje su na temelju posebnog
zakona rezervirane za javnu vodoopskrbu ili su utvrđene kao izvorišta, u kojem
slučaju se i te vode smatraju ribolovnim vodama u smislu ovoga Zakona.

Članak 26.

Ugovor iz članka 25. stavka 12. određuje, uz ostalo, i veličinu i
granice ribolovnog područja ili ribolovne zone, ciljeve gospodarenja, uvjete
kojih se ovlaštenik dužan pridržavati i mjere koje mora poduzimati radi
unapređivanja ribarstva.

Članak 27.

Ovlaštenik ribolovnog prava
ne smije to pravo prenositi na drugu fizičku ili pravnu osobu.

Članak 28.

Ministar može ovlašteniku
ribolovnog prava rješenjem oduzeti ribolovno pravo na ribolovnom području ili u
ribolovnoj zoni ako:

1. gospodari suprotno
gospodarskoj osnovi ili godišnjem planu,

2. ne provodi mjere
predviđene ugovorom, gospodarskom osnovom ili godišnjim planom,

3.
se zbog nezakonitog načina gospodarenja pogoršavaju hidrološka,
fizikalno-kemijska i biološka svojstva ribolovne vode.

Članak 29.

(1) U slučaju promjene
namjene ribolovnog područja ili ribolovne zone ministar će rješenjem oduzeti
ribolovno pravo na tom ribolovnom području ili u toj ribolovnoj zoni.

(2) Pod promjenom namjene iz
stavka 1. ovoga članka pod­razumijeva se, pored ostalog, i proglašenje
ribolovnog područja ili ribolovne zone:

1. zaštićenim dijelom prirode
i/ili,

2. akumulacijom, jezerom
i/ili tekućom vodom iz kojih se zahvaća voda za piće za javnu vodoopskrbu
i/ili,

3. akumulacijom, jezerom
i/ili tekućom vodom koji su rezervirani za javnu vodoopskrbu.

(3) Ovlaštenik ribolovnog
prava kojemu je ribolovno pravo oduzeto na temelju stavka 1. ovoga članka ima
pravo potraživati od novog korisnika naknadu neiskorištenih materijalnih
sredstava koja je uložio u ribolovno područje ili ribolovnu zonu za koju mu je
oduzeto ribolovno pravo.

Članak 30.

(1) Na poplavljenom području
vodotoka koji se izlio iz korita zabranjeno je obavljanje ribolova dok se voda
ne povuče u korito.

(2) Ovlaštenik ribolovnog
prava ima obvezu premjestiti ribu iz privremenih stajaćih voda koje su ostale
nakon poplave u vodotok koji se izlio iz korita, ako to omogućavaju klimatski i
geomorfološki uvjeti.

(3) Odredbe iz stavka 2. ovoga članka odnose se i na fizičke ili pravne
osobe koje imaju povlasticu za gospodarski ribolov na tom ribolovnom području
ili u toj ribolovnoj zoni.

Članak 31.

(1) Ovlaštenik ribolovnog
prava dužan je prijaviti svaki pomor riba na ribolovnom području ili u
ribolovnoj zoni za koju je dobio ribolovno pravo.

(2) Prijava iz stavka 1.
ovoga članka podnosi se Državnom inspektoratu, veterinarskoj inspekciji,
vodopravnoj inspekciji, te inspekciji nadležnoj za zaštitu prirode i okoliša.

Članak 32.

Ovlaštenik ribolovnog prava
može uzgajati ribe na dijelu ribolovnog područja ili ribolovne zone za koju je
dobio ribolovno pravo:

1. ako je to predviđeno
gospodarskom osnovom,

2. ako ima koncesiju za
korištenje voda za uzgoj riba u gospodarske svrhe izdanu sukladno posebnom
zakonu,

3. ako je registriran za
obavljanje akvakulture,

4. ako ima povlasticu za
akvakulturu.

Gospodarska osnova

Članak 33.

(1) Gospodarska osnova izrađuje se za ribolovno područje ili ribolovnu
zonu.

(2) Ovlaštenik ribolovnog prava obvezatan je u roku od godine dana nakon
sklapanja ugovora o dodjeli ribolovnog prava izraditi gospodarsku osnovu
zajedno s ostalim korisnicima za ribolovno područje ili ribolovnu zonu.

(3) Troškove iz stavka 2.
ovoga članka uplaćuju se na žiro račun ustanove iz članka 7. ovoga Zakona, a
visina i način uplate troškova uređuje se posebnim ugovorom između ustanove i
ovlaš­tenika ribolovnog prava.

(4) Gospodarska osnova
vrijedi trajno uz trajni monitoring, a najkasnije do isteka roka od šest godina
od dana potvrđivanja gospodarske osnove mora se obaviti revizija gospodarske
osnove.

(5) U slučaju pomora riba,
većeg od jedne trećine ihtiomase procijenjene gospodarskom osnovom, mora se
obaviti revizija gospodarske osnove.

(6) Gospodarska osnova mora
sadržavati:

1. podatke o ovlašteniku
ribolovnog prava,

2. podatke o ribolovnom
području ili ribolovnoj zoni,

3. rješenje i ugovor o
dodjeli ribolovnog prava iz članka 25. stavka 11. i 12. ovoga Zakona,

4. osnovna hidrografska,
fizikalno-kemijska i biološka obilježja ribolovnog područja,

5. vrste, količinu i
zdravstveno stanje riba,

6. mjere za zaštitu i održavanje
ribljih zaliha te način provođenja tih mjera,

7. količinu dopuštenog ulova
određenu po vrstama riba na osnovi godišnjeg prirasta ribe,

8. vrijeme u kojem je
dopušten lov riba i najmanju veličinu ribe ispod koje se ne smije loviti,

9. program poribljavanja
(vrijeme, količinu i vrstu riba),

10. mjere za zaštitu
prirodnih mrijestilišta,

11. ekonomsku osnovu korištenja
ribolovnog područja,

12. organizaciju ribočuvarske
službe,

13. studiju utjecaja na okoliš u slučaju unosa stranih vrsta ili
podvrsta riba u ribolovne vode.

(7) Način izrade gospodarske
osnove i njenog provođenja propisuje ministar.

Članak 34.

(1) Gospodarsku osnovu ili
reviziju gospodarske osnove iz članka 33. ovoga Zakona na zahtjev ovlaštenika
ribolovnog prava izrađuje ustanova iz članka 7. ovoga Zakona.

(2) Gospodarsku osnovu,
reviziju gospodarske osnove i godišnji plan potvrđuje Povjerenstvo za gospodarske
osnove.

(3) Povjerenstvo iz stavka 2.
ovoga članka osniva i njihova predsjednika, članove i tajnika imenuje ministar,
uz suglasnost ministra nadležnog za zaštitu okoliša i prostornog uređenja i
tijela državne uprave nadležnog za vode, rješenjem koje se objavljuje u
»Narodnim novinama«.

(4) Predsjedniku, članovima i
tajniku Povjerenstva iz stavka 2. ovoga članka pripada naknada koju odredi
ministar.

Godišnji plan

Članak 35.

(1) Sukladno gospodarskoj
osnovi izrađuje se godišnji plan.

(2) Godišnji plan izrađuje
ovlaštenik ribolovnog prava.

(3) Godišnji plan mora sadržavati:

1. procjenu količine riba i
njihova prirasta u ribolovnom području ili ribolovnoj zoni;

2. dopušteni godišnji ulov
ribe po vrstama i dopušteni dnevni ulov ribe,

3. plan poribljavanja prema
količinama i vrstama te potrebna novčana sredstva,

4. mjere i način zaštite
ribolovnog područja, ribolovne zone ili njezina dijela, organizaciju rada
ribočuvarske službe te plan rada na uređenju okoliša,

5. planirana novčana sredstva
i namjenu korištenja tih sredstava.

(4) Način izrade godišnjeg
plana i njegovog provođenja propisuje ministar.

Članak 36.

(1) Godišnji plan potvrđuje
Povjerenstvo iz članka 34. ovoga Zakona do 1. prosinca za sljedeću kalendarsku
godinu i o tome obvezatno izvješćuje Savez.

(2) Ovlaštenik ribolovnog
prava dužan je Povjerenstvu iz članka 34. ovoga Zakona dostaviti godišnji plan
najkasnije do 1. studenoga za sljedeću kalendarsku godinu.

(3) Bez potvrđenoga godišnjeg
plana ribolov nije dopušten.

Članak 37.

(1) Zabranjeno je ribolovnim
vodama gospodariti suprotno gospodarskoj osnovi ili godišnjem planu.

(2) Zabranjeno je ribičima na
ribolovnim vodama loviti ribe suprotno gospodarskoj osnovi ili godišnjem planu.

(3) Zabranjeno je
gospodarenje pravnoj ili fizičkoj osobi na ribolovnom području ili ribolovnoj
zoni za koju nije dobila ribolovno pravo.

(4) Zabranjeno je ovlašteniku
ribolovnog prava prodavanje dozvola i/ili upućivanje ribiča na ribolovno
područje ili ribolovnu zonu za koju ovlaštenik ribolovnog prava nije dobio ribolovno
pravo.

Ribočuvarska služba

Članak 38.

(1) Radi zaštite ribolovnog područja ili ribolovne zone ovlaš­tenici
ribolovnog prava obvezatni su organizirati ribočuvarsku službu.

(2) Ribočuvarsku službu
obavljaju ribočuvari.

(3) Ribočuvare imenuje
ovlaštenik ribolovnog prava za ribolovne vode za koje je dobio ribolovno pravo.

(4) Ribočuvari imaju
ovlaštenja propisana ovim Zakonom i propisima donesenim na temelju njega.

(5) Način obavljanja
ribočuvarske službe propisuje ministar, nakon prethodno pribavljene suglasnosti
Državnog inspektorata i pribavljenog mišljenja Saveza.

Članak 39.

Ribočuvar u obavljanju svoje
djelatnosti ovlašten je od ribiča:

1. zatražiti dozvolu za
obavljanje ribolova,

2. pregledati ribolovni alat,
opremu za ribolov i ulov,

3. zatražiti osobnu iskaznicu
ili drugu ispravu na temelju koje može utvrditi njegov identitet,

4.
privremeno oduzeti ribolovni alat, opremu za ribolov i ulov.

Članak 40.

(1) Ako ribočuvar
zatekne na ribolovnim vodama na kojima obavlja ribočuvarsku djelatnost osobu
koja obavlja rekreacijsko--športski ribolov ili druge radnje protivne ovom
Zakonu i propisima donesenim na temelju njega, dužan je u roku od tri dana o
tome sastaviti zapisnik i dostaviti ga nadležnom inspektoru.

(2) Ako ribočuvar
u skladu s Pravilnikom za obavljanje ribočuvarske djelatnosti osobi iz stavka
1. ovoga članka privremeno oduzme ribolovni alat i/ili opremu za ribolov i/ili
ulov, dužan je u roku od 24 sata o tome sastaviti zapisnik i dostaviti ga nadležnom
inspektoru, te dostaviti i presliku pismene potvrde o privremenom oduzimanju.

(3) Osobi od koje
se oduzimaju ribolovni alat i/ili oprema za ribolov i/ili ulov izdaje se
potvrda s točno označenim predmetima i/ili ulovom po vrsti i količini.

(4) Ovlaštenik
ribolovnog prava dužan je osigurati uvjete za oduzimanje, čuvanje i održavanje
privremeno oduzetoga ribolovnog alata i/ili opreme za ribolov i/ili ulova do
njihove predaje nadležnom sudbenom tijelu.

(5) S privremeno
oduzetim ribolovnim alatom i/ili opremom za ribolov i/ili ulovom, do predaje
nadležnom sudbenom tijelu, ovlaštenik ribolovnog prava ne može raspolagati
(uništiti ih, prodati, predati, darovati, zamijeniti i sl.), osim ako posebnim
zakonom ili drugim propisom nije drukčije određeno.

Članak 41.

(1) Ribočuvari
imaju iskaznicu i značku kojima se dokazuje njihovo službeno svojstvo,
identitet i ovlasti.

(2) Obrazac
iskaznice i značke ribočuvara pravilnikom propisuje ministar.

(3) Iskaznicu i
značku ribočuvara izdaje Savez na zahtjev ovlaštenika ribolovnog prava za
ribolovno područje ili ribolovnu zonu za koju je dobio ribolovno pravo.

Članak 42.

Ribiči su dužni ribočuvarima omogućiti obavljanje riboču­var­skog
nadzora i pružiti im sve potrebne podatake i obavijesti u svezi s obavljanjem
ribočuvarskog nadzora, te im pružati pomoć u njihovom radu.

Članak 43.

(1) Ribočuvari moraju imati položen ribočuvarski ispit.

(2) Program za polaganje ribočuvarskog ispita
donosi ministar uz prethodno pribavljenu suglasnost Državnog inspektorata i
pribavljeno mišljenje Saveza te ministra nadležnog za zaštitu oko­liša i
prostornog uređenja.

(3) Način polaganja ispita, obrazac i način
izdavanja uvjere­nja o položenom ribočuvarskom ispitu propisuje ministar.

(4) Provjeru znanja prema Programu za
polaganje ribočuvar­skog ispita provodi ispitno povjerenstvo koje na prijedlog
Saveza imenuje ministar.

(5) Osposobljenost za obavljanje ribočuvarske
službe dokazuje se uvjerenjem o položenom ribočuvarskom ispitu koje da­je
Savez.

(6) Uvjerenje o položenom ribočuvarskom ispitu
dat će se osobi koja je položila ispit prema Programu za polaganje ribo­čuvar­skog
ispita.

(7) Iznimno od odredbe stavka 6. ovoga članka
uvjerenje o položenom ribočuvarskom ispitu bez obveze polaganja riboču­var­skog
ispita dat će se osobi koja je na temelju ranijih propisa položila ribočuvarski
ispit.

(8) Savez vodi Upisnik o izdanim uvjerenjima o
položenom ribočuvarskom ispitu.

(9) Oblik, sadržaj i način vođenja Upisnika o
izdanim uvje­renjima o položenom ribočuvarskom ispitu propisuje ministar.

Članak 44.

(1) Troškove ispitnog povjerenstva za polaganje ribočuvar­skog ispita
snosi ovlaštenik ribolovnog prava.

(2) Visinu iznosa troškova iz stavka 1. ovoga članka utvr­đuje ministar.

Natjecanja u rekreacijsko-športskom ribolovu

Članak 45.

(1) Ovlaštenici ribolovnog prava organiziraju ili sudjeluju u
organiziranju natjecanja u rekreacijsko-športskom ribolovu.

(2) Za natjecanja u rekreacijsko-športskom ribolovu ovlaš­tenik
ribolovnog prava dužan je pribaviti odobrenje.

(3) Odobrenje za održavanje
natjecanja u rekreacijsko-šport­skom ribolovu daje Savez na temelju godišnjeg
kalendara natje­canja Saveza.

(4) Za održavanje međunarodnih
natjecanja u rekreacijsko-
-športskom ribolovu odobrenje daje Ministarstvo na temelju godišnjeg kalendara
natjecanja Saveza.

(5) Za trajanja natjecanja u
rekreacijsko-športskom ribolovu natjecatelji su dužni pridržavati se odredaba
ovoga Zakona i propisa donesenih na temelju njega, osim propisa koji
ograničavaju količinu ulova.

(6) Za natjecanja u
rekreacijsko-športskom ribolovu natjecatelji nisu dužni kupiti dozvolu za
rekreacijsko-športski ribolov od ovlaštenika ribolovnog prava na čijem se ribolovnom
području ili u čijoj se ribolovnoj zoni odvija natjecanje.

(7) Natjecatelji su dužni
tijekom natjecanja ulovljenu ribu čuvati na način određen Pravilnikom o
natjecanjima HŠRS-a.

(8) Štetu koja nastane za
vrijeme natjecanja ovlašteniku ribolovnog prava nadoknađuje organizator
natjecanja.

IV. AKVAKULTURA

Članak 46.

(1) Akvakulturom se mogu baviti fizičke i pravne osobe registrirane za
obavljanje akvakulture i/ili ovlaštenik ribolovnog prava ako je akvakultura
predviđena gospodarskom osnovom za ribolovno područje ili ribolovnu zonu na
kojoj je dobio ribolovno pravo.

(2) Fizičke i pravne osobe
smiju započeti obavljati djelatnost akvakulture:

1. ako imaju povlasticu za
akvakulturu,

2. ako je fizička osoba ili
fizička osoba u pravnoj osobi stručno osposobljena za akvakulturu ili ima
djelatnike stručno osposobljene za akvakulturu.

Članak 47.

(1) Povlasticu za akvakulturu
rješenjem daje Ministarstvo na temelju zahtjeva fizičke ili pravne osobe.

(2) Povlastica za
akvakulturu, kao i zahtjev za izdavanje povlastice za akvakulturu mora sadržavati:

1. tvrtku obrtnika ili tvrtku
pravne osobe kojoj se daje povlasticu za akvakulturu,

2. naznaku ribolovnog
područja ili ribolovne zone na kojoj će obavljati djelatnost akvakulture,

3. površinu ribnjaka,
ograđenoga vodenog prostora ili volumen kaveza koji će se koristiti za
akvakulturu,

4. vrste riba i/ili drugih
vodenih organizama koje će se uzgajati,

5. uvjete zaštite prirode
koje izdaje tijelo državne uprave nadležno za zaštitu okoliša i prostornog
uređenja,

6. klasu, urudžbeni broj i
datum odluke o davanju koncesije na vodama i ugovor o koncesiji za uzgoj riba
i/ili drugih vodenih organizama u gospodarske svrhe u skladu s posebnim
Zakonom.

(3) Obrazac povlastice za
akvakulturu propisuje ministar.

(4) Protiv rješenja kojim se
povlastica za akvakulturu daje ili uskraćuje nije dopuštena žalba, ali može se
pokrenuti upravni spor.

(5) Zabranjeno je uzgajati
vrste riba i/ili drugih vodenih organizama koji nisu upisani u povlastici za
akvakulturu.

Članak 48.

(1) Povlastica za akvakulturu
prestaje vrijediti prestankom postojanja pravne osobe odnosno obrta i
prestankom Ugovora o koncesiji za korištenje voda za uzgoj riba i/ili drugih
vodenih organizama u gospodarske svrhe.

(2) Povlastica za akvakulturu
oduzima se rješenjem Ministarstva ako se utvrdi da fizička ili pravna osoba
uzgaja vrste riba i/ili drugih vodenih organizama koji nisu upisani u
povlastici za akvakulturu ili da se ne pridržava propisanih uvjeta zaštite
prirode.

(3) Protiv rješenja o
oduzimanju povlastice iz stavka 2. ovoga članka nije dopuštena žalba ali može se
pokrenuti upravni spor.

Članak 49.

(1) Ministarstvo vodi upisnik
o izdanim povlasticama za akvakulturu.

(2) Oblik, sadržaj i način
vođenja upisnika o izdanim povlasticama za akvakulturu propisuje ministar.

Članak 50.

(1) Fizičke ili pravne osobe smiju uzgajati samo one vrste riba i/ili
drugih vodenih organizama koje su upisane u povlastici za akvakulturu.

(2) Povlastica za akvakulturu mora se nalaziti na uzgajalištu ili u
sjedištu tvrtke.

Članak 51.

(1) Na ribolovnoj vodi na
kojoj se riba uzgaja u kavezima ili unutar ograda zabranjeno je loviti ribe i
obavljati druge radnje koje mogu ometati djelatnost akvakulture na udaljenosti
manjoj od 50 metara od označenih granica koncesijom dodijeljene vodne površine.

(2)
Na ribnjaku na kojem se obavlja djelatnost akvakulture zabranjeno je loviti
ribu bez dopuštenja ovlaštenika povlastice za akvakulturu.

Ispit za akvakulturu

Članak 52.

(1) Osoba koja neposredno obavlja akvakulturu mora biti stručno
osposobljena za obavljanje akvakulture.

(2) Stručna osposobljenost za
obavljanje akvakulture dokazuje se uvjerenjem o položenom ispitu za
akvakulturu.

(3) Uvjerenje o položenom
ispitu za akvakulturu daje Ministarstvo osobi koja je položila ispit za
akvakulturu prema Programu za polaganje ispita za akvakulturu.

(4) Ispite za akvakulturu
provodi Povjerenstvo za ispite za akvakulturu koje imenuje ministar.

(5) Iznimno od odredbe stavka
3. ovoga članka, uvjerenje o položenom ispitu za akvakulturu, bez obveze
polaganja ispita za akvakulturu, dat će se osobi koja je na temelju propisa
koji su bili na snazi do stupanja na snagu ovoga Zakona položila ispit za
akvakulturu ili koja je položila kolegij ribarstva na VI. i VII. stupnju
obrazovanja.

(6) Način polaganja ispita za
akvakulturu, obrazac i način izdavanja uvjerenja o položenom ispitu za
akvakulturu proisuje ministar.

(7) Ministar donosi Program
za polaganje ispita za akvakulturu nakon prethodno pribavljenog mišljenja
ministra zaštite oko­liša i prostornog uređenja, te ministra za obrt malo i
srednje poduzetništvo.

(8) Ministarstvo vodi Upisnik
o izdanim uvjerenjima o polo­ženom ispitu za akvakulturu.

(9) Oblik, sadržaj i način
vođenja Upisnika o izdanim uvje­re­njima o položenom ispitu za akvakulturu
propisuje ministar.

Članak 53.

(1) Troškove polaganja ispita
za akvakulturu snosi kandidat.

(2) Visinu iznosa troškova iz
stavka 1. ovoga članka utvr­đuje ministar.

(3) Članovi Povjerenstva za
ispit za akvakulturu imaju pravo na naknadu za rad u Povjerenstvu.

(4) Naknadu iz stavka 3.
ovoga članka utvrđuje ministar.

V. ZAŠTITA RIBA

Članak 54.

(1) Na određenom ribolovnom području ili u određenoj ribolovnoj zoni
ovlašteniku ribolovnog prava povremeno se može odobriti selektivni ribolov onih
vrsta riba koje ugrožavaju druge vrste.

(2) Rješenje za selektivni ribolov na temelju zahtjeva ovlaštenika
ribolovnog prava izdaje Ministarstvo uz suglasnost ministra nadležnog za
zaštitu okoliša i prostornog uređenja.

(3) U rješenju za selektivni
ribolov navest će se ribolovni alati i oprema te vrijeme i način na koji se
smije obavljati ribolov iz stavka 1. ovoga članka.

Članak 55.

(1) Uzgoj stranih vrsta riba
smije se obavljati samo uz odobrenje ministra te nakon prethodno pribavljene
suglasnosti ministra nadležnog za zaštitu okoliša i prostornog uređenja, a na
temelju prethodno izrađene studije utjecaja na okoliš.

(2) Poribljavanje ribolovnih
voda vrstama riba koje su nestale iz tih voda (reintrodukcija ili ponovno unošenje)
smije se obaviti samo uz odobrenje ministra te nakon prethodno pribavljene
suglasnosti ministra nadležnog za zaštitu okoliša i prostornog uređenja, a na
temelju prethodno izrađene studije utjecaja na okoliš.

(3) Uvoz i promet živih
primjeraka stranih vrsta riba i/ili oplođene ikre za akvaristiku i/ili uzgoj
dopušten je samo uz odobrenje ministra i nakon prethodne suglasnosti ministra
nadležnog za zaštitu okoliša i prostornog uređenja.

(4) Odobrenje iz stavka 3.
ovoga članka treba dostaviti Državnom inspektoratu.

Članak 56.

Radi zaštite, uzgoja ili
razmnožavanja riba, ministar može zabraniti ili ograničiti uporabu određenih
ribolovnih alata i opreme za pojedine vrste ribolova na određenom ribolovnom
području ili u određenoj ribolovnoj zoni.

Članak
57.

(1) Zabranjeno je:

1. loviti ili prerađivati ili
stavljati u promet ribe za vrijeme njihova lovostaja,

2. loviti ili prerađivati ili
stavljati u promet nedorasle ribe,

3. loviti ribe eksplozivnim
ili kemijskim sredstvima koja ih ubijaju, truju ili omamljuju, i/ili tako
ulovljene ribe stavljati u promet,

4. loviti ribu u ribolovnim
vodama uz uporabu strane vrste ribe (žive ili mrtve) kao mamca,

5. loviti ribu podvodnom
puškom ili ostima ili harpunima ili električnom strujom ili drugim nedopuštenim
sredstvima, i/ili tako ulovljenu ribu stavljati u promet,

6. loviti ribu s više
ribolovnih alata ili opreme nego što je propisano propisom donesenim na temelju
ovoga Zakona,

7. sprječavati na bilo koji
način povratak riba s poplavljenog područja u vodotoke, loviti ribe sredstvima
koja sprječavaju povratak riba s poplavljenog područja te sprječavati bilo koja
druga migratorna kretanja riba,

8. loviti ribe izravno rukom,
povlačenjem i kvačenjem udicom s vanjske strane tijela ribe,

9. poribljavati ribolovne
vode bez svjedodžbe o zdravstvenoj ispravnosti riba,

10. ometati postavljanje
znakova ili skidati znakove kojima se označava ribolovno područje ili ribolovna
zona, mrijestilište ili uzgajalište,

11. loviti ribe unutar
ograđenog prostora hidroenergetskog objekta,

12. loviti ribe 100 metara
uzvodno i nizvodno od ograde hidroenergetskog objekta.

(2) Odredbe stavka 1. točke 1. i 2. ovoga članka ne odnose se na ribe iz
akvakulture.

(3) Fizička ili pravna osoba koja je vlasnik hidroenergetskog objekta
obvezatna je spriječiti obavljanje ribolova unutar ogra­đe­nog prostora
hidroenergetskog objekta.

Članak 58.

Pravne osobe koje obavljaju vodoprivrednu djelatnost i »Hrvatske vode«
dužne su, prije početka bilo kakvih radova na ribolovnom području ili
ribolovnoj zoni s time upoznati ovlaštenika ribolovnog prava na tom ribolovnom
području ili ribolovnoj zoni.

Članak 59.

(1) Pri izgradnji hidroenergetskih objekata na ribolovnim vodama
investitor je obvezatan omogućiti nesmetan prolaz riba, odnosno izraditi sustav
koji osigurava nesmetan prolaz riba.

(2) Zabranjen je ribolov u sustavu kojim se osigurava nesmetan prolaz
riba.

Članak 60.

(1) Radi zaštite riba ministar propisuje:

1. lovostaj za pojedine vrste riba, odnosno vrijeme kad se ne smiju
loviti, prerađivati niti stavljati u promet,

2. najmanje veličine pojedinih vrsta riba ispod kojih se ne smiju
loviti, prerađivati niti stavljati u promet,

3. zabranu ribolova na određenom ribolovnom području ili u određenoj
ribolovnoj zoni,

4. broj povlastica za gospodarski ribolov na određenom ribolovnom
području ili u određenoj ribolovnoj zoni,

5. konstrukcijsko-tehnička obilježja, način uporabe i na­mjenu pojedinih
vrsta alata, opreme i mamaca za ribolov.

(2) Propise iz stavka 1. točke 1. i 2. ovoga članka ministar će donijeti
nakon pribavljene suglasnosti ministra nadležnog za zaštitu okoliša i
prostornog uređenja.

(3) Radi pojačane zaštite riba ministar može ovlašteniku ribolovnog
prava na njegov zahtjev odobriti propisivanje posebne najmanje veličine
pojedinih vrsta riba ispod kojih se ne smiju loviti, prerađivati niti stavljati
u promet kao i vrijeme lovostaja u ribolovnom području ili ribolovnoj zoni
kojima gospodari.

Članak 61.

(1) Iznimno radi znanstvenog
ili stručnog istraživanja ministar može, na temelju zahtjeva i predočenoga
istraživačkog programa, rješenjem dopustiti ribolov protivno uvjetima
propisanim ovim Zakonom i propisima donesenim na temelju njega.

(2) U rješenju iz stavka 1.
ovoga članka odredit će se uvjeti pod kojima se mora obaviti ribolov iz stavka
1. ovoga članka.

(3) Zabranjeno je obavljati
ribolov radi znanstvenog ili struč­­nih istraživanja bez rješenja iz stavka 1.
ovoga članka.

(4) Zabranjeno je obavljati
ribolov radi znanstvenog ili struč­nog istraživanja protivno uvjetima
propisanim rješenjem iz stavka 1. ovoga članka.

(5) Ovlaštenik rješenja iz
stavka 1. ovoga članka koji dobije odobrenje za ribolov obvezatan je prije
početka ribolova obavijestiti o mjestu i vremenu obavljanja ribolova
ovlaštenika ribolovnog prava i Državni inspektorat.

(6) Ovlaštenik ribolovnog
prava dužan je omogućiti rad ovlašteniku rješenja iz stavka 1. ovoga članka na
ribolovnom području ili u ribolovnoj zoni kojom gospodari.

Članak 62.

(1) Ministar može
dopustiti lov matica iz ribolovnih pod­ručja ili ribolovnih zona radi
osiguravanja mrijesta i uzgoja mlađi u smislu zaštite, uzgoja ili razmnožavanja
riba.

(2) Način, uvjete
i vrijeme ribolova iz stavka 1. ovoga član­ka na temelju zahtjeva stranke
rješenjem utvrđuje ministar.

(3) Rješenje iz
stavka 2. ovoga članka dostavlja se i Državnom inspektoratu radi provođenja
nadzora.

Članak 63.

(1) Fizička ili
pravna osoba koja počini štetu postupajući suprotno odredbama ovoga Zakona dužna
je tu štetu nadoknaditi.

(2) Pravila za
utvrđivanje visine naknade štete iz stavka 1. ovoga članka propisuje ministar.

(3) Novčana
sredstva prikupljena na ime naknade prihod su ovlaštenika ribolovnog prava i
moraju se koristiti isključivo za otklanjanje nastale štete.

VI. NAKNADA ZA RIBOLOV

Članak 64.

(1) Sredstva uplaćena na ime naknade za
gospodarski ribolov prihod su državnog proračuna Republike Hrvatske.

(2) Sredstva
uplaćena na ime naknade za dozvolu iz članka 22. stavka 5. ovoga Zakona prihod
su ovlaštenika ribolovnog prava, Saveza i državnog proračuna Republike
Hrvatske, a ras­poređuju se na ovaj način:

1. Ovlašteniku
ribolovnog prava raspoređuje se 80 % sredstava koja se koriste sukladno
gospodarskoj osnovi i godišnjem planu, a najmanje 50 % od tih sredstava mora se
koristiti za poribljavanje ribolovnih voda u tekućoj kalendarskoj godini,

2. Savezu se
raspoređuje 10 % sredstava, koja se smiju koristiti samo za unapređivanje
rekreacijsko-športskog ribolova, edukaciju članstva, te za obavljanje poslova
iz članka 19. stavka 1. ovoga Zakona,

3. Kao prihod državnog
proračuna Republike Hrvatske raspoređuje se 10 % sredstava.

(3) Sredstva
uplaćena na ime naknade za dozvolu iz članka 22. stavka 6. ovoga Zakona prihod
su UŠRIDRRH i državnog proračuna Republike Hrvatske, a raspoređuju se na ovaj
način:

1. UŠRIDRRH-u
raspoređuje se 90% sredstava koja se koriste za poribljavanje tekućica
sporazumno s ovlaštenicima ribolovnog prava,

2. Kao prihod državnog
proračuna Republike Hrvatske raspoređuje se 10 % sredstava.

(4) Ministar je
ovlašten utvrditi:

1. visinu naknade
za obavljanje gospodarskog ribolova,

2. obrazac, sadržaj
i visinu naknade za dozvolu,

3. obrazac, sadržaj
i visinu naknade za dozvolu za ribiče članove UŠRIDRRH.

(5) Sredstva koja
se plaćaju za naknade iz stavka 1., stavka 2. točke 3. i stavka 3. točke 2.
ovoga članka uplaćuju se na poseban račun Ministarstva a koriste se za
financiranje monitoringa ribljeg fonda.

(6) Način raspoređivanja sredstava za namjenu iz stavka 5. ovoga članka
propisuje ministar.

VII. PODACI O RIBOLOVU I AKVAKULTURI

Članak 65.

(1) Ribari moraju voditi popis ulova u gospodarskom ribolovu.

(2) Fizičke ili pravne osobe koje se bave akvakulturom moraju voditi
popis o akvakulturi.

(3) Ribiči moraju voditi popis o ulovu ribe.

(4) Oblik, sadržaj i način vođenja popisa iz stavka 1., 2. i 3. ovoga
članka propisuje ministar.

Članak 66.

(1) Ovlaštenici povlastice za gospodarski ribolov i/ili povlastice za
akvakulturu obvezatni su dva puta godišnje na propisanom obrascu dostavljati
Ministarstvu podatke o gospodarskom ribolovu i/ili akvakulturi.

(2) Ovlašteniku ribolovnog prava ribiči su obvezatni na propisanom obrascu
dostavljati podatke o količini i vrstama riba ulov­ljenim u
rekreacijsko-športskom ribolovu.

(3) Ovlaštenici ribolovnog prava obvezatni su prikupljene podatke o
ribolovu iz stavka 2. ovoga članka dostaviti Savezu na propisanom obrascu do
kraja veljače za prethodnu godinu.

(4) Savez je obvezatan prikupljene podatke o ribolovu iz stav­ka 2.
ovoga članka dostaviti Ministarstvu na propisanom obrascu do kraja ožujka za
prethodnu godinu.

(5) Oblik, sadržaj i način dostavljanja obrasca iz stavka 1., 2., 3. i
4. ovoga članka pravilnikom propisuje ministar.

(6) Podaci iz stavka 1. ovoga članka moraju se dostaviti Ministarstvu
najkasnije trideset dana nakon isteka razdoblja za koji se podaci dostavljaju.

(7) Ministarstvo je obvezatno Vladu Republike Hrvatske svake dvije
godine izvještavati o procjeni količine riba po ribo­lov­nim područjima
Republike Hrvatske.

VIII. UPRAVNI I INSPEKCIJSKI NADZOR

Upravni nadzor

Članak 67.

Upravni nadzor nad provedbom odredaba ovoga Zakona i propisa donesenih
na temelju njega obavlja Ministarstvo.

Inspekcijski nadzor

Članak 68.

(1) Inspekcijski nadzor nad provedbom ovoga Zakona i propisa donesenih
na temelju njega obavlja Državni inspektorat i ovlaštene službene osobe
Ministarstva unutarnjih poslova, sukladno posebnom zakonu.

(2) Ako inspektor Državnog inspektorata (u daljnjem tekstu: inspektor) u
postupku inspekcijskog nadzora utvrdi da je povrije­đen ovaj Zakon ili propis
donesen na temelju njega, naredit će rješenjem da se utvrđene nepravilnosti,
odnosno nedostaci, uklone u određenom roku.

(3) Inspektor može donijeti
rješenje kojim će privremeno zabraniti obavljanje djelatnosti gospodarskog
ribolova ako:

1. fizička ili pravna osoba
nema povlasticu za obavljanje gospodarskog ribolova,

2. fizička ili pravna osoba
nije stručno osposobljena za obav­ljanje djelatnosti gospodarskog ribolova ili
ako nema zaposlenu osobu koja je stručno osposobljena za obavljanje djelatnosti
gospodarskog ribolova,

3. fizička ili pravna osoba obavlja djelatnost gospodarskog ribolova uz
uporabu ribolovnih alata i/ili opreme kojima konstrukcijsko-tehnička obilježja
ne odgovaraju uvjetima propisanim ovim Zakonom i propisima donesenim na temelju
njega,

4. fizička ili pravna osoba obavlja djelatnost gospodarskog ribolova na
ribolovnom području ili u ribolovnoj zoni u kojoj nije dopušteno obavljanje
djelatnosti gospodarskog ribolova ili ako obavlja ribolov na ribolovnom
području ili u ribolovnoj zoni koja nije upisana u povlasticu za gospodarski
ribolov.

(4) Inspektor može donijeti
rješenje kojim će zabraniti promet i/ili preradu ribe ako:

1. fizička ili pravna osoba
stavlja u promet i /ili prerađuje ribe ulovljene u vrijeme kad je zabranjen
njihov lov,

2. fizička ili pravna osoba
stavlja u promet i/ili prerađuje nedorasle ribe,

3. fizička ili pravna osoba
stavlja u promet i/ili prerađuje ribe koje su ulovljene nepropisnim alatima
i/ili opremom ili na nedopušteni način.

(5) Inspektor može donijeti
rješenje kojim će narediti otkla­njanje nedostataka ako fizička ili pravna
osoba obavlja djelatnost gospodarskog ribolova uz uporabu ribolovnih alata
i/ili opreme kojima konstrukcijsko-tehnička obilježja ne odgovaraju uvjetima
propisanim ovim Zakonom i propisima donesenim na temelju njega.

(6) Inspektor može donijeti
rješenje kojim se ovlašteniku ribolovnog prava privremeno zabranjuje obavljanje
rekreacijsko-
-športskog ribolova i/ili prodaja dozvola ako:

1. nema potvrđenu gospodarsku
osnovu i/ili godišnji plan,

2. poribljava ribolovne vode
stranim vrstama riba.

IX. POSEBNE ODREDBE

Članak 69.

Ribiči, ribari i osobe koje
obavljaju nadzor nad provođenjem propisa iz slatkovodnog ribarstva imaju pravo
pristupa na ribolovne vode prilazima preko zemljišta koje se nalazi uz to
područje. To pravo ne odnosi se na zemljište koje je u privatnom vlasništvu, a
ni na zemljište na koje je pristup posebnim propisima zabranjen ili ograničen.

Članak 70.

(1) Strane fizičke i pravne
osobe smiju obavljati gospodarski ribolov na slatkim vodama Republike Hrvatske
samo u slučaje­v­ima utvrđenim međunarodnim ugovorom.

(2) Strane fizičke i pravne
osobe smiju obavljati djelatnost akvakulture na slatkim vodama Republike
Hrvatske.

(3) Strane fizičke i pravne
osobe smiju započeti obavljati dje­­latnost akvakulture na slatkim vodama
Republike Hrvatske:

1. ako su u Republici
Hrvatskoj registrirale podružnicu za akvakulturu,

2. ako ispunjavaju uvjete
propisane u članku 46. stavku 2. ovoga Zakona.

(4) Gospodarski ribolov na
ribolovnim vodama Republike Hrvatske ne smije obavljati:

1. domaća pravna osoba kojoj
je osnivač strana fizička ili pravna osoba,

2. domaća pravna osoba koja
je u cijelosti ili dijelom u vlasništvu strane fizičke ili pravne osobe.

(5) Strani državljani –
ribiči smiju loviti ribe na temelju doz­vole sukladno odredbi članka 22. stavka
4. ovoga Zakona.

X. KAZNENE ODREDBE

Članak 71.

(1) Novčanom kaznom od 20.000,00 do 120.000,00 kuna kaznit će se za
prekršaj fizička ili pravna osoba:

1. ako bez rješenja ministra na umjetnim jezerima nastalim
iskorištavanjem mineralnih sirovina dopusti obavljanje ribolova protivno
odredbama ovoga Zakona i propisa donesenih na temelju njega (članak 3. stavak
5.),

2. ako obavlja gospodarski ribolov u zaštićenim prirodnim
mrijestilištima (članak 5. stavak 2.),

3. ako gospodari ribolovnim područjem ili ribolovnom zonom za koju nije
dobila ribolovno pravo (članak 37. stavak 3.),

4. ako bez odobrenja ministra obavlja selektivni ribolov i/ili ako
obavlja selektivni ribolov protivno uvjetima navedenim u rješenju kojim se
takav ribolov dopušta (članak 54. stavak 1., 2. i 3.),

5. ako bez odobrenja ministra uzgaja strane vrste riba (članak 55.
stavak 1.),

6. ako bez odobrenja ministra poribljava ribolovne vode vrstama riba
koje su nestale iz tih voda (reintrodukcija ili ponovno unošenje) (članak 55.
stavak 2.),

7. ako bez odobrenja ministra uvozi i prodaje žive primjerke i/ili oplođenu
ikru stranih vrsta riba za akvaristiku i/ili uzgoj (članak 55. stavak 3.),

8. ako sprječava na bilo koji način povratak riba s poplav­ljenog
područja u vodotoke ili ako lovi ribe sredstvima koja sprječavaju povratak riba
s poplavljenog područja ili sprječava migratorna kretanja riba (članak 57.
stavak 1. točka 7.),

9. ako investitor kod izgradnje hidroenergetskih objekata na ribolovnim
vodama ne omogući nesmetan prolaz riba ili ako ne izgradi sustav koji osigurava
nesmetan prolaz riba (članak 59. stavak 1.),

10. ako bez odobrenja
ministra obavlja izlov matica radi osiguravanja mrijesta i uzgoja mlađi u
smislu zaštite, uzgoja ili razmnožavanja riba i/ili obavlja takav ribolov
protivno uvjetima navedenim u rješenju kojim se takav ribolov dopušta (članak 62.
stavak 1. i 2.).

(2) Za radnje iz stavka 1.
ovoga članka kaznit će se novčanom kaznom od 10.000,00 do 40.000,00 kuna i
odgovorna osoba u pravnoj osobi.

(3) Za radnju iz stavka 1.
točke 2. ovoga članka kaznit će se novčanom kaznom od 10.000,00 do 40.000,00
kuna i osoba koja za ovlaštenika povlastice obavlja ribolov.

(4) Za prekršaje iz stavka 1.
točke 2. i 8. ovoga članka učinjene drugi put, fizičkoj ili pravnoj osobi uz
novčanu kaznu izreći će se i mjera oduzimanja povlastice za gospodarski ribolov
u trajanju od najmanje šest mjeseci do osam mjeseci, računajući od dana
pravomoćnosti rješenja.

(5) Za prekršaje iz stavka 1. točke 2. i 8. ovoga članka učinjene treći
put, fizičkoj ili pravnoj osobi uz novčanu kaznu izreći će se i mjera
oduzimanja povlastice za gospodarski ribolov u trajanju od najmanje osam
mjeseci do jedne godine, računajući od dana pravomoćnosti rješenja.

Članak 72.

(1) Novčanom kaznom od 15.000,00 do 80.000,00 kuna kaznit će se za
prekršaj fizička odnosno pravna osoba:

1. ako obavlja gospodarski ribolov na ribolovnim vodama protivno odredbi
članka 8. stavka 2. ovoga Zakona,

2. ako započne obavljati
gospodarski ribolov protivno odredbama članka 9. stavka 2. ovoga Zakona,

3. ako obavlja gospodarski
ribolov na ribolovnom području ili ribolovnoj zoni i/ili ribolovnim alatima ili
opremom koja nije upisana u povlastici za gospodarski ribolov (članak 13.
stavak 1. podstavak 1. i 2.),

4. ako obavlja gospodarski
ribolov suprotno odredbi članka 8. stavka 3. (članak 13. stavak 1. podstavak
3.),

5. ako obavlja ribolov na
poplavljenom području vodotoka koji se izlio iz korita (članak 30. stavak 1.),

6. ako započne obavljati
djelatnost akvakulture bez povlastice za akvakulturu (članak 46. stavak 2.),

7. ako lovi ili prerađuje ili
stavlja u promet ribe za vrijeme njihova lovostaja (članak 57. stavak 1. točka
1.),

8. ako lovi ili prerađuje ili
stavlja u promet nedorasle ribe (članak 57. stavak 1. točka 2.),

9. ako lovi ribe eksplozivom
ili kemijskim sredstvima koja ih ubijaju, truju ili omamljuju ili ako tako
ulovljenu ribu stavlja u promet (članak 57. stavak 1. točka 3.),

10. ako poribljava ribolovne
vode bez svjedodžbe o zdravstvenoj ispravnosti riba (članak 57. stavak 1. točka
9.),

11. ako obavlja ribolov u
sustavu koji osigurava nesmetan prolaz riba (članak 59. stavak 2.),

12. ovlaštenik ribolovnog
prava ako novčana sredstva prikupljena na ime naknade za otklanjanje nastale
štete ne iskoristi isključivo za tu namjenu (članak 63. stavak 3.),

13. ako na ime naknade za gospodarski ribolov ne uplati sred­stva u državni
proračun Republike Hrvatske (članak 64. stavak 1.),

14. ako na propisan način ne rasporedi i uplati sredstva od naknade za
dozvolu za obavljanje rekreacijsko-športskog ribolova (članak 64. stavak 2. i
3.),

15. ovlaštenik ribolovnog prava ako ne iskoristi najmanje 50% od
sredstava koja su mu raspoređena za poribljavanje u tekućoj godini (članak 64.
stavak 2. točka 1.),

16. UŠRIDRRH ako ne iskoristi 90 % sredstava prikupljenih na ime naknade
za dozvolu za poribljavanje tekućica sporazumno s ovlaštenicima ribolovnog
prava (članak 64. stavak 3. točka 1.).

(2) Za radnje iz stavka 1. ovoga članka kaznit će se nov­čanom kaznom od
5.000,00 do 20.000,00 kuna i odgovorna osoba u pravnoj osobi.

(3) Za radnje iz stavka 1. točke 1., 2., 3., 4., 5., 7., 8., 9. i 11.
ovoga članka kaznit će se novčanom kaznom od 3.000,00 do 15.000,00 kuna i osoba
koja za ovlaštenika povlastice obavlja ribolov.

(4) Za radnje iz stavka 1.
točke 5., 7., 8., 9. i 11. ovoga članka kaznit će se novčanom kaznom od
3.000,00 do 15.000,00 kuna i ribič.

(5) Za prekršaje iz stavka 1.
točke 1., 2., 3., 4., 5., 7., 8., 9. i 11. ovoga članka učinjene drugi put,
fizičkoj ili pravnoj osobi uz novčanu kaznu izreći će se i mjera oduzimanja
povlastice za obavljanje gospodarskog ribolova u trajanju od najmanje četiri
mjeseca do šest mjeseci, računajući od dana pravomoćnosti rješenja.

(6) Za prekršaje iz stavka 1. točke 1., 2., 3., 4., 5., 7., 8., 9. i 11.
ovoga članka učinjene treći put, fizičkoj ili pravnoj osobi uz novčanu kaznu
izreći će se i mjera oduzimanja povlastice za obav­ljanje gospodarskog ribolova
u trajanju od najmanje šest mjeseci do jedne godine, računajući od dana
pravomoćnosti rješenja.

(7) Za istovjetne prekršaje iz stavka 1. točke 6. ovoga članka učinjene
treći put, fizičkoj ili pravnoj osobi uz novčanu kaznu izreći će se i mjera
oduzimanja povlastice za akvakulturu u trajanju od najmanje šest mjeseci do
jedne godine, računajući od dana pravomoćnosti rješenja.

Članak 73.

(1) Novčanom kaznom od 5.000,00 do 25.000,00 kuna kaznit će se za prekršaj
fizička ili pravna osoba:

1. ako u propisanom roku
Ministarstvu ne dostavi podatke za vođenje upisnika ribolovnih područja ili
ribolovnih zona (članak 6. stavak 3.),

2. ako ovlaštenik ribolovnog
prava ne premjesti ribu iz privremenih stajaćih voda koje su ostale nakon
poplave u vodotok koji se izlio iz korita (članak 30. stavak 2.),

3. ako fizička ili pravna
osoba koja ima povlasticu za gospodarski ribolov ne premjesti ribu iz
privremenih stajaćih voda u vodotok koji se izlio iz korita na kojem smije
obavljati gospodarski ribolov (članak 30. stavak 3.),

4. ako ovlaštenik ribolovnog
prava ne prijavi svaki pomor riba na ribolovnom području ili u ribolovnoj zoni
za koju je dobio ribolovno pravo (članak 31. stavak 1.),

5. ako ovlaštenik ribolovnog
prava ne izradi gospodarsku osnovu u roku od godine dana nakon sklapanja
ugovora o dodjeli ribolovnog prava ili ako po isteku roka od šest godina od
dana potvrđivanja gospodarske osnove ne obavi reviziju gospodarske osnove
(članak 33. stavak 2. i 4.),

6. ako bez potvrđenoga
godišnjeg plana dopusti ribolov (članak 36. stavak 3.),

7. ako na ribolovnim vodama
gospodari suprotno gospodarskoj osnovi ili godišnjem planu (članak 37. stavak
1.),

8. ako ne organizira
ribočuvarsku službu na ribolovnoj vodi za koju je dobio ribolovno pravo (članak
38. stavak 1.),

9. ako organizira održavanje
natjecanja u rekreacijsko-šport­skom ribolovu bez prethodno pribavljenog
odobrenja Saveza (članak 45. stavak 2. i 3.),

10. ako organizira održavanje
međunarodnog natjecanja u rekreacijsko-športskom ribolovu bez pribavljenog
odobrenja Ministarstva (članak 45. stavak 2. i 4.),

11. ako uzgaja vrste riba
i/ili drugih vodenih organizama koji nisu upisani u povlastici za akvakulturu
(članak 50. stavak 1.),

12. ako lovi ribu podvodnom
puškom ili ostima ili harpunima ili električnom strujom ili drugim nedopuštenim
sredstvima i/ili ako tako ulovljenu ribu stavlja u promet (članak 57. stavak 1.
točka 5.),

13. ako obavlja ribolov radi
znanstvenog ili stručnog istraživanja bez prethodno pribavljenog dopuštenja
ministra ili ako ga obavlja protivno uvjetima navedenim u rješenju kojim se
takav ribolov dopušta (članak 61. stavak 1. i 2. ),

14. ako ovlaštenik ribolovnog
prava ne omogući nesmetan rad ovlašteniku rješenja za ribolov radi znanstvenog
ili stručnog istraživanja na ribolovnom području ili u ribolovnoj zoni kojom
gospodari (članak 61. stavak 6.),

15. ako obavlja ribolov
protivno odredbama članka 62. stavka 2. ovoga Zakona,

16. ako u obavljanju gospodarskog ribolova ili djelatnosti akvakulture
ne vodi popis ulova u gospodarskom ribolovu ili popis o akvakulturi (članak 65.
stavak 1. i 2.),

17. ako u obavljanju
gospodarskog ribolova ili djelatnosti akvakulture Ministarstvu ne dostavlja
propisane podatke o gospodarskom ribolovu ili akvakulturi (članak 66. stavak
1.),

18. ako prikupljene podatke o
rekreacijsko-športskom ribolovu na propisani način i u propisanom roku ne
dostavi Savezu (članak 66. stavak 3.).

(2) Za radnje iz stavka 1.
ovoga članka kaznit će se za prekršaj novčanom kaznom od 3.000,00 do 15.000,00
kuna i odgovorna osoba u pravnoj osobi.

(3) Za istovjetne prekršaje iz stavka 1. točke 11. ovoga članka učinjene
treći put, fizičkoj ili pravnoj osobi uz novčanu kaznu izreći će se i mjera
oduzimanja povlastice za akvakulturu u trajanju od najmanje šest mjeseci do
jedne godine, računajući od dana pravomoćnosti rješenja.

(4) Za radnje iz stavka 1. točke 12. i 16. ovoga članka kaznit će se za
prekršaj novčanom kaznom od 3.000,00 do 15.000,00 kuna i osoba koja za
ovlaštenika povlastice za gospodarski ribolov obavlja ribolov ili osoba koja
obavlja rekreacijsko-športski ribolov.

(5) Za radnje iz stavka 1. točke 13. i 15. ovoga članka kaznit će se za
prekršaj novčanom kaznom od 3.000,00 do 15.000,00 kuna i osoba koja neposredno
obavlja ribolov radi znanstvenog ili stručnog istraživanja, ili osoba koja
neposredno obavlja ribolov naveden u članku 62. ovoga Zakona.

(6) Za istovjetne prekršaje iz stavka 1. točke 12., 16. i 17. ovoga
članka učinjene drugi put, fizičkoj ili pravnoj osobi uz novčanu kaznu izreći će
se i mjera oduzimanja povlastice za obav­ljanje gospodarskog ribolova u
trajanju od najmanje četiri mjeseca do jedne godine, računajući od dana
pravomoćnosti rješenja.

(7) Za istovjetne prekršaje
iz stavka 1. točke 12., 16. i 17. ovoga članka učinjene treći put, fizičkoj ili
pravnoj osobi uz nov­čanu kaznu izreći će se i mjera oduzimanja povlastice za
obav­ljanje gospodarskog ribolova od najmanje šest mjeseci do jedne godine,
računajući od dana pravomoćnosti rješenja.

Članak 74.

Novčanom kaznom od 3.000,00 do 15.000,00 kuna kaznit će se za prekršaj
osoba koja neposredno obavlja gospodarski ribolov ako nije stručno osposobljena
za gospodarski ribolov (članak 15. stavak 1.).

Članak 75.

(1) Novčanom kaznom od 2.000,00 do 10.000,00 kuna kaznit će se za
prekršaj osoba:

1. ako alatima, opremom i
mamcima dopuštenim u rekreacijsko-športskom ribolovu lovi ribu u zaštićenim
prirodnim mrijestilištima (članak 5. stavak 2.),

2. ako lovi ribu na
ribolovnim vodama bez dozvole (članak 17. stavak 1. podstavak 2.),

3. ako rekreacijsko-športski
ribolov ne obavlja uz uporabu dopuštenih ribolovnih alata i/ili opreme i/ili
mamaca (članak 23. stavak 1.),

4. ako stavlja u promet ribe
ulovljene u rekreacijsko-šport­skom ribolovu (članak 23. stavak 3.),

5. ako na ribolovnim vodama lovi ribe suprotno gospodarskoj osnovi i
godišnjem planu (članak 37. stavak 2.),

6. ako ribočuvaru ne omogući obavljanje ribočuvarskog nad­zora i/ili mu
ne pruži sve podatke i obavijesti u svezi s obav­ljanjem ribočuvarskog nadzora
(članak 42.),

7. ako na ribolovnoj vodi na
kojoj se riba uzgaja u kavezima lovi ribe ili obavlja druge radnje koje mogu
ometati djelatnost akvakulture na udaljenosti manjoj od 50 metara od
postavljenih kaveza (članak 51. stavak 1.),

8. ako na ribnjaku u kojem se
obavlja djelatnost akvakulture lovi ribu bez dopuštenja ovlaštenika povlastice
za akvakulturu (članak 51. stavak 2.),

9. ako lovi ribu na
ribolovnim vodama uz uporabu strane vrste ribe (žive ili mrtve) kao mamca
(članak 57. stavak 1. točka 4.),

10. ako lovi ribu s više
ribolovnih alata ili opreme nego što je propisano propisom donesenim na temelju
ovoga Zakona (članak 57. stavak 1. točka 6.),

11. ako lovi ribu izravno
rukom, povlačenjem i kvačenjem udicom s vanjske strane tijela ribe (članak 57.
stavak 1. točka 8.),

12. ako ometa postavljanje
znakova ili skida znakove kojima se označava ribolovno područje ili ribolovna
zona, mrijestilište ili uzgajalište (članak 57. stavak 1. točka 10.),

13. ako lovi ribu unutar
ograđenog prostora hidroenergetskog objekta (članak 57. stavak 1. točka 11.),

14. ako lovi ribu 100 metara
uzvodno i nizvodno od ograde hidroenergetskog objekta (članak 57. stavak 1.
točka 12.).

(2) Novčanom kaznom od
3.000,00 do 15.000,00 kuna kaznit će se za prekršaj fizička ili pravna osoba
ako ribe ulovljene u rekreacijsko-športskom ribolovu stavlja u promet (članak
23. stavak 3.).

(3) Za radnje iz stavka 2.
ovoga članka kaznit će se za prekršaj novčanom kaznom od 1.500,00 do 6.000,00
kuna i odgovorna osoba u pravnoj osobi.

(4) Novčanom kaznom od
15.000,00 do 100.000,00 kuna kaznit će se za prekršaj fizička ili pravna osoba
ako ne spriječi obavljanje ribolova unutar ograđenog prostora hidroenergetskog
objekta (članak 57. stavak 3.).

(5) Za radnje iz stavka 4.
ovoga članka kaznit će se novčanom kaznom od 2.000,00 do 10.000,00 kuna i
odgovorna osoba u pravnoj osobi.

Članak 76.

(1) Novčanom kaznom od
1.500,00 do 7.000,00 kuna kaznit će se za prekršaj:

1. ovlaštenik povlastice za
gospodarski ribolov ili osoba koja za njega obavlja gospodarski ribolov, ako u
obavljanju gospodarskog ribolova kod sebe nema povlasticu za gospodarski
ribolov (članak 13. stavak 2.),

2. ovlaštenik ribolovnog
prava, ako prodaje dozvole za drugo ribolovno područje ili drugu ribolovnu
zonu, i/ili ako upućuje ribiča na ribolovno područje ili ribolovnu zonu za koju
nije dobio ribolovno pravo, i/ili ako proda dozvolu ribiču koji nema položen
ribički ispit (članak 22. stavak 4., članak 37. stavak 4.),

3. ovlaštenik ribolovnog
prava, ako ribočuvar u propisanom roku ne dostavi zapisnik i prijavu o
učinjenom prekršaju i/ili zapisnik o privremenom oduzimanju ribolovnog alata
i/ili opreme za ribolov i/ili ulova nadležnom inspektoru (članak 40. stavak 1.
i 2.),

4. ovlaštenik ribolovnog prava, ako izvrši raspolaganje s privremeno
oduzetim ribolovnim alatom i/ili opremom za ribolov i/ili ulovom do predaje
nadležnom sudbenom tijelu (članak 40. stavak 5.),

5. fizička ili pravna osoba,
ako obavlja ribolov radi znanstvenog ili stručnog istraživanja bez rješenja
(članak 61. stavak 3.),

6. ako se obavlja ribolov
protivno uvjetima propisanim rješe­njem (članak 61. stavak 4.),

7. koji prije početka
ribolova ne obavijesti ovlaštenika ribolovnog prava i Državni inspektorat o
mjestu i vremenu obavljanja ribolova (članak 61. stavak 5.),

8. ovlaštenik ribolovnog
prava, ako ne omogući ribolov radi znanstvenog ili stručnog istraživanja na
ribolovnom području ili u ribolovnoj zoni kojom gospodari (članak 61. stavak
6.).

(2) Za radnje iz stavka 1.
ovoga članka kaznit će se za prekršaj novčanom kaznom od 750,00 do 2.000,00
kuna i odgovorna osoba u pravnoj osobi, u slučaju ako je subjekt naveden u
točkama 1., 2., 3. i 4. ovoga članka pravna osoba.

(3) Za radnje iz stavka 1.
točke 2. ovoga članka kaznit će se za prekršaj novčanom kaznom od 750,00 do
2.000,00 kuna i ribočuvar, ako je on prodao dozvolu.

Članak 77.

(1) Novčanom kaznom od
1.000,00 do 5.000,00 kuna kaznit će se za prekršaj fizička ili pravna osoba
koja je ovlaštenik povlastice za akvakulturu ako se povlastica za akvakulturu
ne nalazi na uzgajalištu ili u sjedištu tvrtke (članak 50. stavak 2.).

(2) Za radnju iz stavka 1.
ovoga članka kaznit će se za prekršaj novčanom kaznom od 500,00 do 1.500,00
kuna i odgovorna osoba u pravnoj osobi.

Članak 78.

Novčanom kaznom od 1.000,00
do 6.000,00 kuna kaznit će se za prekršaj:

1. ribič ako u ribolovu kod
sebe nema dozvolu (članak 23. stavak 2.),

2. natjecatelj ako ulovljenu
ribu ne čuva na način predviđen u članku 45. stavku 7. ovoga Zakona,

3. ribič ako na propisanom
obrascu ovlašteniku ribolovnog prava ne dostavi podatke o količini i sastavu
ulova (članak 66. stavak 2.).

Članak 79.

(1) Za prekršaje navedene u
članku 71. stavku 1. točki 6. te u članku 72. stavku 1. točki 10. ovoga Zakona,
osim novčane kazne obvezatno se izriče i zaštitna mjera oduzimanja riba
namijenjenih poribljavanju ribolovne vode.

(2) Za prekršaje navedene u
članku 71. stavku 1. točki 2., 4., 8. i 10., u članku 72. stavku 1. točki 1.,
2., 3., 4., 5., 7., 8., 9. i 11., u članku 73. stavku 1. točki 12., 13. i 15.,
u članku 74., u članku 75. stavku 1. točki 1., 2., 3., 4., 5., 7., 8., 9., 10.
i 11. te u članku 76. stavku 1. točki 1. ovoga Zakona, osim novčane kazne
obvezatno se izriču i zaštitne mjere:

– oduzimanja ulova riba,

– oduzimanje alata, opreme i
mamaca za ribolov kojima je počinjen prekršaj, bez obzira na to tko je vlasnik.

(3) Za prekršaje navedene u
članku 71. stavku 1. točki 5. i 7. ovoga Zakona, osim novčane kazne obvezatno
se izriče i zaštitna mjera oduzimanja riba namijenjenih djelatnosti
akvakulture.

(4) Za prekršaje navedene u
članku 73. stavku 1. točki 11. ovoga Zakona, osim novčane kazne obvezatno se
izriče i zaštitna mjera oduzimanja onih vrsta riba koje nisu upisane u
povlastici za akvakulturu.

Članak 80.

(1) Novčanom kaznom od
25.000,00 do 100.000,00 kuna kaznit će se za prekršaj strani državljanin ako obavlja
gospodarski ribolov u ribolovnim vodama Republike Hrvatske na način koji nije
sukladan međunarodnom ugovoru (članak 70. stavak 1.).

(2) Za prekršaj iz stavka 1.
ovoga članka izreći će se i zaštitna mjera oduzimanja ulova, alata, opreme i
mamaca za ribolov te plovila ili drugog vozila koje je poslužilo za izvršenje
prekršaja, bez obzira na to tko je vlasnik.

(3) Novčanom kaznom od
40.000,00 do 150.000,00 kuna kaznit će se za prekršaj iz stavka 1. ovoga članka
strani državljanin:

1. koji je već bio kažnjavan
zbog istog prekršaja u ribolovnim vodama Republike Hrvatske, ako od
pravomoćnosti rješenja za navedeni prekršaj nije proteklo više od 5 godina,

2. ako ne izvrši naredbu službene
osobe ili nekim drugim postupkom prouzroči opasnost za život ljudi ili štetu na
imovini.

(4) Za prekršaj iz stavka 3.
točke 1. i 2. ovoga članka osim novčane kazne izreći će se zaštitna mjera
oduzimanja ulova, alata, opreme i mamaca za ribolov te plovila ili drugog
vozila koje je poslužilo za izvršenje prekršaja bez obzira na to tko je
vlasnik.

(5) Ako zapovjednik, voditelj
ili član posade stranoga plovila kojim se obavljao gospodarski ribolov ne
posluša naredbu službene osobe o zaustavljanju plovila ili nekim drugim
postupkom prouzroči opasnost za život ljudi ili štetu na imovini, osim novčane
kazne od 50.000,00 do 200.000,00 kuna izreći će se i zaštitna mjera oduzimanja
plovila, ulova, alata, opreme i mamaca za ribolov, bez obzira na to tko je
vlasnik.

Članak 81.

Izricanje mjere oduzimanja
povlastice za obavljanje gospodarskog ribolova iz članka 71. stavka 4. i 5.,
članka 72. stavka 5. i 6., članka 73. stavka 7. i 8., odnosno oduzimanja
povlastice za akvakulturu iz članka 72. stavka 7. ovoga Zakona, ograničava se
na vrijeme od 5 godina, računajući od pravomoćnosti rješenja.

Članak 82.

Troškove privođenja
prekršitelja i troškove prijevoza i čuvanja plovila ili drugog vozila, alata i
opreme za ribolov te ulova snosi prekršitelj.

Članak 83.

(1) Novčanom kaznom od
5.000,00 do 25.000,00 kuna kaznit će se ustanova iz članka 7. ovoga Zakona ako
Ministarstvu jednom godišnje ne dostavi izvješće o obavljanju poslova iz svoje
djelatnosti.

(2) Za prekršaj iz stavka 1.
ovoga članka novčanom kaznom od 3.000,00 do 10.000,00 kuna kaznit će se i
odgovorna osoba u pravnoj osobi.

Članak 84.

(1) Novčanom kaznom od
10.000,00 do 40.000,00 kuna kaznit će se za prekršaj Savez:

1. ako ne vodi upisnik o
izdanim uvjerenjima o položenom ribičkom ispitu i/ili položenom ribočuvarskom
ispitu (članak 19. točka 2.),

2. ako ne vodi Upisnik o
izdanim uvjerenjima o položenom ribičkom ispitu za osobe koje su položile
ribički ispit na temelju prethodnih propisa ili su položile kolegij ribarstva
na VI. ili VII. stupnju obrazovanja, i/ili ako ne vodi Upisnik o izdanim uvje­renjima
o položenom ribočuvarskom ispitu za osobe koje su položile ribočuvarski ispit
na temelju prethodnih propisa (članak 19. točka 4.),

3. ako izda dozvole za tekuću
kalendarsku godinu ovlaš­teniku ribolovnog prava bez potvrđene gospodarske
osnove i godišnjeg plana (članak 22. stavak 3.),

4. ako izda odobrenje za
obavljanje natjecanja u rekreacijsko-športskom ribolovu izvan godišnjeg
kalendara natjecanja (članak 45. stavak 3.),

5. ako sredstva od naknade za
dozvolu ne koristi sukladno odredbi članka 64. stavka 2. točke 2.),

6. ako prikupljene podatke o
rekreacijsko-športskom ribolovu na propisani način i u propisanom roku ne
dostavi Ministarstvu (članak 66. stavak 4.).

(2) Za radnje iz stavka 1.
ovoga članka kaznit će se za pre­kršaj novčanom kaznom od 2.000,00 do 8.000,00
kuna i pred­sjednik Saveza.

Članak 85.

(1) Novčanom kaznom od
5.000,00 do 20.000,00 kuna kaznit će se za prekršaj fizička ili pravna osoba
ako ne postupi po rješenju inspektora (članak 68. stavak 2., 3., 4., 5. i 6. ).

(2) Za prekršaj iz stavka 1.
ovoga članka kaznit će se novčanom kaznom u iznosu od 3.000,00 do 12.000,00
kuna i odgovorna osoba u pravnoj osobi.

XI. PRIJELAZNE I ZAVRŠNE ODREDBE

Članak 86.

(1) Obvezuje se ministar da provedbene propise na temelju ovlaštenja iz
ovoga Zakona donese u roku od godine dana od dana stupanja na snagu ovoga
Zakona.

(2) Do stupanja na snagu
propisa iz stavka 1. ovoga članka ostaju na snazi:

1. Pravilnik o katastru
ribolovnih područja (»Narodne novine«, br. 52/80.),

2. Pravilnik o kriterijima za
utvrđivanje visine naknade štete nanesene ribama i drugim vodenim životinjama
(»Narodne novine«, br. 41/87.),

3. Naredba o lovostaju za
pojedine vrste riba i rakova (»Narodne novine«, br. 20/74. i 97/99.),

4. Naredba o stalnoj zabrani
lova rijetkih i prorijeđenih riba u športskom ribolovu na otvorenim vodama
(»Narodne novine«, br. 20/74.),

5. Naredba o najmanjoj
veličini pojedinih vrsta riba, rakova i drugih vodenih životinja ispod kojih se
ne smiju loviti, pre­rađivati ni stavljati u promet (»Narodne novine«, br.
20/74.),

6. Naredba o ribolovnim
sredstvima s kojima se može obav­ljati privredni i športski ribolov (»Narodne
novine«, br. 20/74., 5/75. i 16/75.),

7. Naredba o zabrani lova s
mrežama sačmaricama i sakovima gažnjacima na području ribolovnog revira Lonja I
( »Narodne novine«, br. 20/74.),

8. Naredba o ribolovnim
sredstvima s kojima je dozvoljen sportski ribolov na rijekama Curku, Kupici i
dijelu rijeke Kupe (»Narodne novine«, br. 16/89.),

9. Naredba o ribolovnim
područjima na otvorenim slatkim vodama u Republici Hrvatskoj (»Narodne novine«,
br. 62/95.).

Članak 87.

Ovlašćuje se ministar da
utvrdi prekršaje i propiše novčane kazne u provedbenim propisima koje je
ovlašten donijeti na temelju ovoga Zakona.

Članak 88.

(1) Gospodarske osnove
donesene na temelju propisa koji su bili na snazi do donošenja ovoga Zakona
kojima nije istekao ili neće isteći rok, vrijede do kraja roka na koji su
potvrđene, a nakon obavljene revizije trajno.

(2) Iznimno od odredbe stavka
1. ovoga članka, odredbe gospodarskih osnova za područje rijeke Save od državne
granice s Republikom BiH do državne granice sa SRJ, te za područje rijeke Dunav
od državne granice s Republikom Mađarskom do državne granice sa SRJ, a koje se
odnose na obavljanje gospodarskog ribolova, ovlaštenici ribolovnog prava moraju
u roku od godine dana od dana stupanja na snagu ovoga Zakona uskladiti sa ovim
Zakonom i propisima donesenim na temelju njega.

(3) Ako na određenom
ribolovnom području ili u određenoj ribolovnoj zoni dođe do pomora riba većeg
od jedne trećine ihtiomase procijenjene gospodarskom osnovom iz stavka 1. ovoga
članka, mora se obaviti revizija važeće gospodarske osnove (članak 33. stavak
5.).

(4) Rješenja i ugovori o
korištenju ribolovnih područja ili ribolovnih zona koja su izdana, odnosno
ugovori koji su sklopljeni do dana primjene ovoga Zakona važe do donošenja
rješenja i sklapanja ugovora u skladu s ovim Zakonom.

Članak 89.

Korisnici koji su gospodarili
ribolovnim područjem ili njegovim dijelom sukladno gospodarskoj osnovi i
godišnjem planu do stupanja na snagu ovoga Zakona imaju prednost kod dodjele
ribolovnog prava iz članka 25. ovoga Zakona.

Članak 90.

(1) U roku od godine dana
nakon početka primjene ovoga Zakona, fizičke ili pravne osobe koje obavljaju
gospodarski ribolov moraju pribaviti povlasticu sukladno odredbi članka 10.
ovoga Zakona, jer im u protivnom prestaje pravo na obavljanje gospodarskog
ribolova, što će rješenjem utvrditi Ministarstvo.

(2) Fizičke ili pravne osobe
koje obavljaju gospodarski ribolov obvezuju se u roku od godine dana od dana
primjene ovoga Zakona uskladiti svoj rad i poslovanje s odredbama ovoga Zakona,
jer im u protivnom prestaje pravo na obavljanje gospodarskog ribolova, što će
rješenjem utvrditi Ministarstvo.

Članak 91.

(1) U roku od godine dana
nakon početka primjene ovoga Zakona, fizičke ili pravne osobe koje obavljaju
djelatnost akvakulture moraju pribaviti povlasticu za akvakulturu sukladno
odredbi članka 47. ovoga Zakona, jer im u protivnom prestaje pravo obavljanja
djelatnosti akvakulture, što će rješenjem utvrditi Ministarstvo.

(2) Fizičke i pravne osobe koje
obavljaju djelatnost akvakulture obvezatne su u roku od godine dana od dana
primjene ovoga Zakona uskladiti svoj rad i poslovanje s odredbama ovoga Zakona,
jer im u protivnom prestaje pravo na obavljanje djelatnosti akvakulture, što će
rješenjem utvrditi Ministarstvo.

Članak 92.

(1) Osobe koje nemaju položen ribarski ispit, sukladno od­red­bi članka
15. ovoga Zakona, moraju taj ispit položiti u roku od godine dana od dana
primjene ovoga Zakona.

(2) Osobe koje nemaju položen ribički ispit, sukladno odredbi članka 20.
ovoga Zakona, moraju taj ispit položiti u roku od godine dana od dana primjene
ovoga Zakona.

(3) Osobe koje nemaju položen ribočuvarski ispit, sukladno odredbi
članka 43. ovoga Zakona, moraju takav ispit položiti u roku od godine dana od
dana primjene ovoga Zakona.

Članak 93.

Danom primjene ovoga Zakona prestaje važiti Zakon o slatkovodnom
ribarstvu (»Narodne novine«, br. 18/86., 43/86. i 34/89.), osim odredbi članka
28. stavka 2. i 3., članka 58. stavka 1. točke 6. i članka 60. koje se primjenjuju
do 1. siječnja 2003.

Članak 94.

Ovaj Zakon stupa na snagu osmoga dana od dana objave u »Narodnim
novinama«, a primjenjuje se od 1. siječnja 2002.

Klasa: 324-02/00-01/01
Zagreb, 21. studenoga 2001.

HRVATSKI SABOR

Predsjednik
Hrvatskoga sabora
**Zlatko Tomčić**, v. r.

Zakon, NN 106/2001-1740